2020ko apirilaren 01a, asteazkena | Ordua Euskal Herrian 19:14:12\nIlustrazioa: Izaro Mariezkurrena Etxabe\nGero eta gehiago dira Arreta Galeragatiko eta Hiperaktibitateagatiko Asaldura (AGHA) diagnostikatuta duten haurrak. Diagnosi horrek haurra asaldura edo gaixotasun neurologiko batera kondenatzen du betirako, zeinaren irtenbidea beti eta soilik den farmazeutikoa. Jose Ramon Ubieto eta Marino Perez psikologoek, ordea, hau guztia zalantzan jartzen dute eta gizarte neoliberalaren baitan kokatzen dute arazoa: “Guretzat AGHA ez da gaixotasun bat, ez da asaldura mentala. Beti ezin ditugu ebidentziak onartu”.\nEz dute ukatzen haurrak arreta gaitasun eskasa izan dezakeenik, baina hamaika faktoreren ondorio izan daitekeela argudiatzen dute eta horiek direla landu beharrekoak: “Diagnostikoa jasotzen duten haurrek ziurrenik jarrerarekin izango dute arazorik edo bizitza familiarrarekin edo eskolako errendimenduarekin. Baina arazo bat ez da gaixotasun bat”, dio Perezek. “Diagnostikoak egiten duena da gaixotasun bihurtu berez arazo bat baino ez dena”.\nIdeia honen aurrean haurraren egoera ulertzeko ahalegina azpimarratu dute, egon daitezkeen hamaika faktore horiek gizarteak berak erreproduzitzen dituela sinetsita. “Haur horiek gizartearen ezaugarriak birproduzitzen dituzte. Gizartea bera da hiperaktiboa. Neoliberalismoaren ezaugarri bat da. Berak sortzen dituen arazoak arazo indibidual bihurtu nahi ditu garuna hondatuta dugula esanez. Propio sortu dituen arazoak naturalizatu nahi ditu, eta berezkoak diren hamaika baldintzak alderatu egiten ditu, ezkutatu eta dena homogeneizatu”, dio Perezek. Medikamentura bideratuta dagoen konponbidea ematen dute sarritan honen aurrean, eta horrekiko ere desadostasuna azaldu du.\nMarino Perez : "Gizartea bera da hiperaktiboa. Neoliberalismoaren ezaugarri bat da. Berak sortzen dituen arazoak arazo indibidual bihurtu nahi ditu garuna hondatuta dugula esanez"\nJendartea da, beraz, asaldatuta dagoena aditu hauen ustez, eta haurrak horren isla dira. “Bob Esponja marrazki bizidunetako kapitulu batek Heidiko bost denboraldi baino estimulu gehiago ditu: soinua, koloreak, mugimendua... Gaurko haur bati Heidi telesaileko kapitulu bat jarri eta aspertu egingo litzateke, zentzumenak estimulatuegiak dituelako”, kontatu du Ubietok. “Ondoren eskolan 50 minutu geldirik eta isilik egoteko eskatzen diegu, ikasgelak XIX. mendetik aldatu ez direnean. Gu ere ez gara gai telebista aurrean zapping egin gabe egoteko”. Bere argudioak indartzeko beste egoera bat ere aipatu du: haur bat gurasoen parean zain, interesatzen ez zaion elkarrizketa batean arreta jarrita. “Gaur mugikorra ematen zaie egoera hori gainditzeko. Bateriarik gabe gelditzea da gehien kezkatzen gaituena”, gehitu du.\nAldiz, aldaketak eman diren eskoletan AGHA diagnostikatu zaien haurren tasa asko jaitsi da, Bartzelonako eskola batean kasu: lehen orduan baratzera joaten dira, ikastaroak egiten dituzte eskola guztian, ikasgelaz aldatzen dira, eskola orduetan mugimendua sartzen dute zerbait natural bezala... Aldaketa horiek haurraren mugimendua hartzen dute kontuan, eta hori kudeatzen lagundu.\nJendartea hiperaktiboa izateaz gain, hiperkonektatuta eta hipersexualizatuta dagoela gaineratu dute. Hiru kontzeptu horien bueltan definitzen dute gaurko bizidunen izaera, batez ere 2.000. urtetik aurrera jaio direnena. “Ez da soilik gehiegikeria, horrek dakarren gauza garrantzitsuen dekadentzia baizik”, esan du Perezek.\nJose Ramón Ubieto: "Eskolan 50 minutu geldirik eta isilik egoteko eskatzen diegu, ikasgelak XIX. mendetik aldatu ez direnean"\nGaurko haurrek bost urtetatik dituzte sexu-harremanak buruan, eta horrek harremanak garatzeko orduan negatiboki eragiten diela azpimarratu dute. Imitatu egiten dute ikusten dutena naturalak diren pausuak atzean utziaz: bilatzea, aurkitzea, hausnartzea... Gaur egun, mundu osoan, sexualitatearen abiapuntua pornoa da, gainera. Mundu mailan pornoa online kontsumitzen duen kolektibo handiena 12-17 urte bitarteko gazteak dira NBEren datuen arabera, eta handitzen doa. Eredu horiek imitatzeak hainbat ondorio ekarri ditu, inpotentzia kasu asko mutilengan eta urratutako uzkiak, esaterako.\nEta guzti hori online. Etengabe konektatuta egoteak ere elkarrizketa errealak ezabatzen dituela gaineratu dute, ez dagoela denbora errealean eta pertsona errealekin ematen den harremanik, ez direla naturalak.\nHiper delako erregimenaren barnean bizi dira, beraz, gaurko haurrak, guztiak gizartearen menpeko, baina batzuek soilik jasotzen dute diagnostikoa. Arrazoietako bat mugimenduarekin lotzen du Perezek. Mugimendua da munduarekiko dugun lehen kontaktua. Batzuek gehiago daukate besteek baino. Gizartearen erritmoa bizi-bizia denez, errazago sartuko da gurpil horretan mugimendu azkarragoak dituenak. “Haur hori espero duguna baino gehiago mugituko da arreta jarri behar duenean ere. Helduei ere interesatzen ez zaien gauzei arreta jartzea kostatzen zaie, baina ez dute berez arazorik”, dio Ubietak.\nZer egin horren aurrean? Molestatzen duten haurrei diagnostikoa jarri edo sisteman zerbait aldatu mugimendua bera aukera bat izan dadin? Galdera horiek berak planteatzen dituzte: “Oker dagoena hezkuntza sistema dela uste beharrean haurra dela sinesten badugu, AGHA duten hainbat eta hainbatekin aurkituko gara. Noski badaudela desoreka duten haurrak. AGHA existitzen da, noski. Baina galdera da ea zeintzuk diren haur hori asaldatzeko arrazoiak. Zer gertatzen zaion adi ez egoteko eta nola lagun diezaiokegun”.\nHiperaktiboa, berez, gehiegizko aktibitatea duen eta hura kudeatzen ez dakien gorputz bat da. Kaltetua laguntzeko harekin aliatzea gomendatzen du Perez psikologo kliniko eta psikoanalistak.\nHiperaktiboa, berez, gehiegizko aktibitatea duen eta hura kudeatzen ez dakien gorputz bat da. Kaltetua laguntzeko harekin aliatzea gomendatzen du Perez psikologo kliniko eta psikoanalistak. Irakasleak gaizki portatzen denean soilik jartzen dio arreta hainbat haurrei, baina nola aurki dezake haurrak irakaslea jarrera positibo batekin? “Kasu batean irakasleari haurra ikuspegi positibo batetik begira zezan gomendatu nion, ea gauza onak ikus zitzakeen. Bion arteko harremana aldatuz joan zen. Gurpil horrek norabidez alda dezake”.\n“Ez gara gu, ez dugu gurea propioa egiten, merkatuak eskaintzen duenaren erreplika baizik”, adierazi du Ubietok. Asebetetze maximoa objektuen bitartez jasotzen duen gizartea aipatu dute, gabonetan bertan jasotzen ditugun gehiegizko opari eta janariak adibide hartuta. Modan dauden mugikorrak, kotxe berriak eta estreinatutako arropa. “Haurren bizitzak beteegiak daude eta pentsamendua eta sormena erabat mugatuak. Desira apaltzen diegu; makina bati konektatuta igaro baduzu eguna ez duzu ezeren beharrik, konektatuta zaude eta kito. Zerbait asmatzeko, ordea, hutsa sentitu behar da lehenik, zerbaiten falta sumatu; adibidez, aspertuta egotea”.\nEgun, gurasoek seme-alabekiko gehiegizko ardura dutela ere esan dute, markatuta dauden etapak jarraitzen ez baditu arazoak dituela sinesten dutelako: “Helduen idealen arabera ari gara haurtzaroa kolonizatzen. Gu bezalakoak izatea nahi dugu eta hiper-araututa egote horrek zoriontasuna ukatzen die. Produktore gisa erabiltzen ditugu eta zoriontasunaren aurkakoa da hori. Haurtzaroa aspertzeko da, jolasteko, kuxkuxeatzeko, ikertzeko, deskubritzeko. Heldua izateko denbora nahikoa duenak izango du haurtzaro zoriontsu bat”.\n"Helduen idealen arabera ari gara haurtzaroa kolonizatzen. Gu bezalakoak izatea nahi dugu eta hiper-araututa egote horrek zoriontasuna ukatzen die. Produktore gisa erabiltzen ditugu eta zoriontasunaren aurkakoa da hori. Haurtzaroa aspertzeko da, jolasteko, kuxkuxeatzeko, ikertzeko, deskubritzeko"\nPerezek zoriontasunaren erabilpen okerra egiten dugula gehitu du, dena dibertigarria adjektiboz neurtzen baita, eskola barne: “Unean unekoaz kezkatu beharko ginateke, ez hori egiten zenbaterainoko zoriontsua naizen neurtuz. Irizpide horrek ez du balio bizitzako zantzu guztietarako”.\nNortasun hauekin zer?\nEsan bezala, hamaika izan daitezke baldintzak: biografikoak, sozialak, zehatzak, egoera traumatikoak bizi izana, doluak, abusu sexualak jasan izana, ama jotzen ikustea, hiper-arauaren araberako ondorioak... Honen aurrean diagnostiko batean soilik ez geratzea da bi adituen filosofia eta borroka. “Arazoaren oinarria garuneko desgaitasun bat dela sinesten dugunean pentsatzeari utziko diogu”, adierazi du Ubietok.\nFinean, haurra osotasunean aztertzea defendatzen dute, testuingurua eta emozioak landu eta oinarrira iristea. Beti haurra maitatuz: “Gizarteak ez ditu haur hauek toleratzen eta gaixotasunen zerrendan sartu nahi ditu. Nik nortasun mota bat bezala ikusten dut, izateko modu bat bezala. Haur hauek ikusmira handikoak dira, sormen handikoak, irekiagoak esperientzia berrietara, sentsazio berrien sortzaile”.\nKanal hauetan artxibatua: Hiperaktibitatea | Haurren haziera


Idiazabal-Aretxabaleta, gaur . diariovasco.com\nGaur futbolean Idiazabal futbol taldeko talde guztiek jokatuko dute infantilak ezik. Hauek bihar arituko dira. Hauek dira lehiak:\nGorengoen mailan, Idiazabal-Aretxabaleta, arratsaldeko 17:00etan, Arizkorretan. Jubenilen lehenengo maila: Danena A-Idiazabal, arratsaldeko 16:30ean, Elbarrenan.\nKadeteen lehenengo maila: Urola A-Idiazabal, goizeko 11:30ean, Argixao. Infantil txiki mailan: Billabona-Idiazabak B, bihar igandean goizeko 10:00etan, Arratzain. Eta infantilen lehenengo mailan: Idiazabal A-Aralar Intxu, goizeko 11:00etan, Arizkorreta zelaian.\nUdaletxeko Areto Nagusian hi- tzordua egon zen. Gaia 'Mendiko larren garrantzia gure baserri eremuan' izen zen. Arantxa Ariztimuñok, Gipuzkoako Foru Aldundiko mendi eta natura inguruneko zuzendariak, eskeini zuen. Bertan ere Javier Jauregi teknikaria egon zen. Jende ugari elkartu zen batez ere Idiazabalgo baserritarrak eta kanpotik etorritakoak ere.


Irekia Eusko Jaurlaritza - Gobierno Vasco :: Laneko indarkeria arrisku psikosozial gisa\nOSALANeko zuzendari nagusiak, Izaskun Urienek hasiera eman dio gaur goizez Bilboko Bizkaia Aretoan egiten ari den VII. Laneko Psikosoziologiaren Jardunaldiari. Laneko indarkeria izan da hizketagaia aurtengo saioan eta 300 lagunetik gora bertaratu dira.\nBere hitzaldian zuzendariak adierazi du “laneko indarkeriaz ari gara, langilearengan egindako ekintzak aipatzean, zeintzuk bere duintasuna erasotzen duten, segurtasun fisikoa, sexuala, psikologikoa edo soziala; mehatxuen bitartez, larderia, tratu txarra, jazarpena, gutxiespena, irainak, errepikatutako txantxa sarkastikoak, diskriminazio negatiboa, egindako zereginaren balio-galera, inposatzea, soldata berdintasun eza, lekualdaketa konpultsiboak, jazarpena eta zehazki esandako sexu-jazarpena. Muturreko kasuetan, bortizkeria honek kalte psikologiko larriak eragiten ditu, enplegua galtzea eta berez buruaz beste egitea ere ekar lezake”.\nOSALANek, Nazioarteko Lanaren Erakundeak eta Europako Segurtasun eta Osasunerako Agentziak bezala, arrisku psikosozialak datozen urteetarako langileriarentzako arrisku garrantzitsuenak direlako ustea du. Baina aldi berean, arrisku psikosozialak prebenitu daitezkeela azpimarratzen du, hauei aurre hartzeak, gainontzeko arriskuei ematen zaien prebentzio-tratamendu bera ematea suposatzen duela: arriskuak identifikatu, neurtu, dagokien lehentasuna eman, prebentzio-akzioak diseinatu eta hauek marxan jartzea, eraginkortasuna neurtuz.\nZentzu honetan, azken urteeetan Kanal eta formato desberdinak erabiliz eragileengana eta orohar, gizartearengana iristen saiatu da OSALAN; Psikopreben gai honi eskainitako webgune propioa martxan jarriz, modu errazean arrisku psikosozialak zer diren eta nola prebenitu zabaltzeko; protokoloak, prebentzio-jardunbide egokiak eta gatazken konponbideak lantzeko tallerrak antolatuz, zeintzuetan 170 prebentzio ordezkarik baino gehiagok parte hartu duten; arrisku psikosozialei eskainitako 2 gida argitaratu dira, hastapen gida bat bata, eta prebentzio ordezkariei eskainia bestea; eta gai hau EHUko Udako ikastaroetan landuz.\nGaurkoan, VII Jardunaldietan laneko indarkeria landu da, jazarpen psikologiko kasuak ikertzeko teknika eta tresnak aurkeztu ditu Kalaluniako Generalitateak, Osasun arloan izan dituen esperientzia baikorrak azalduz, gurean arrisku psikosozialen prebentzioak izan duen eboluzioa ere aztertu da. Era berean, laneko indarkeriaren inguruko esperientziak eta hauei nola aurre egin zaien ere aurkeztu da, tartean Osakidetza, Gasteizko Udala eta Ertzaintza.


Musikazuzenean agenda Zootropes + Duobite\nZootropes + Duobite\nUrtero legez Gorliz herriko Xurrut tabernak Jazz Ostegunak zikloa jarriko du abian. Aurtengoa uztailaren 26an ahasiko da, eta irailaren 6an amaitzeko. Guztira, zazpi izango dira ospatuko diren zuzeneko emanaldiak. Abuztuaren 9an bi izanen dira agertokia hartuko duten bandak. Bartzelonatik Zootropes taldea ariko da, eta beraiekin batera, Duobite bikoa.


Herriaren irudikapena plazara - Zizurkil - Tolosaldeko ataria\nImanol Garcia Landa 2014-01-21 20:12\nLeire Zubeldia Parte Hartze batzordeko zinegotziak azaldu duenez, «Hirigintza batzordetik ideia atera zen horma horretan zerbait egitea plazari kolorea emateko, muralen edo mosaikoren bat. Parte Hartze batzordeak ideia hori bere egin eta pentsatu genuen herriko erdigunean egongo dena denon artean erabaki eta denon artean sortu behar genuela». Otu zitzaigun prozesu hau irekitzea.\nHorrela prozesu bat irekitzea otu zitzaien eta aurreko astean egin zuten bilera irekia herritarren ekarpenak jasotzeko. Zubeldiak azaldu duenez, «Joxe Mari Luengo alkateak eta biok aurkeztu genuen asmoa, eta segituan hasi zen jendea ideiak botatzen. Gustura atera ginen bilera horretatik eta ideia batekin: horma horretan konposizio bat egingo litzateke, irudi ezberdinek osatuko dutena. Erabaki genuena izan zen Zizurkil festa giroan irudikatu behar zuela konposizio horrek, Elbarrenako irudia den melokotoitik hasita; bestalde, Zizurkil Goiko eta Beheko jendea, pertsonaiak, eta etorkinak ere bai; horrez gain euskal kulturak, kalejirak, trikitiak,... bere lekua izango du».\nPlazarako hasieran aurreikusita zegoen proiektuak aldaketak izan ditu, «herritarren parte hartzearen bidez», zehaztu du Zubeldiak. Hain justu, aldaketetako bat izan da Teodosio etxearen ondoan geratzen zen ezponda moduko bat kentzea, eta horma bat uztea, gaur egun obratan dagoena. Horma horretan joango da egin nahi den irudia.\n«Herrian bertan murala hasi eta bukatzea gustatuko litzaiguke, hau da, herritarren artean egitea konposizioa eta aplikazioa», esan du Zubeldiak. «Baina arkitektonikoki eta denbora aldetik muga batzuk ditugu, plaza egiten ari den enpresari dagokio mural hori ordaintzea. Beraz, beraiek jartzen dituzten baldintzetara moldatu beharren gaude». Zabaldu duten parte hartzea, beraz, gaira mugatuta dago, Zubeldiak argitu duenez: «Udaletik jarritako baldintza bakarra batzorde horretan muralak Zizurkil kohesionatu bat irudikatu behar duela izan da».\nHurrengo pausoa murala egin behar duen Karlos Zabala usurbildarrarekin elkarbanatzea izango da. «Berak egin zituen Usurbilen eta Orion dauden muralak, eta orain pauso horretan gaude», esan du Zubeldiak. «Berarekin bildu eta azalduko dizkiogu bilera horretan hitz egindakoak, eta hortik berak egingo du proposamen bat. Hori partekatuko dugu prozesu honetan parte hartzen ari direnekin eta herritarren oniritzia daukagunean, murala gauzatzen hasiko ginateke». Plaza egiten ari den enpresak badauzka legalki epe batzuk markatuta obrak bukatzeko. Udaletik uste dute martxoaren amaierarako eginda izango dela obra guztia, murala barne.\nTeodosio etxea botako dute\nPlaza horretan izango den beste aldaketa nagusi bat Teodosio etxea botatzearena izango da. «Teodosio etxea bota ondoren, plaza herriaren erdigunean geldituko dela esan daiteke», azaldu du Zubeldiak. «Zaldua biribilgunetik pasatzen dira Adunatik eta Asteasutik datozen kotxe guztiak, eta oinezko asko ere pasatzen dira ingurutik. Egun plaza Teodosio etxeak estaltzen du. Hori bota ondoren, plazak argitasuna irabaziko du, eta horri esker herriaren erdian geratuko litzaiguke plaza. Horregatik nahi genuen mosaikoaren ideia hau herriari zabaldu eta denon artean egitea. Azken finean, herrian gehien ikusiko den lekuan izango delako».\nPlaza horretatik, gainera, Asteasutik Villabonara doan bidegorria igaroko da. 2013. urtearen azken hiruhilabetekoan ia osatuta geratu zen oinezkoentzat eta bizikletentzat den Zizurkilgo bidegorria. «Falta den zatia horixe da, plazatik pasako dena, Danena futbol zelaiaren atzetik Asteasura doan bidegorriarekin konektatuko lukeen zati hori», zehaztu du Zubeldiak.\nBeste prozesu batzuetan ere herritarren parte hartzea bultzatu dute udaletik, baina ez dela erraza dio Zubeldiak: «Jendea ezin da gauetik egunera ohitu, eta Parte Hartze batzordetik saiatzen gara jendeari udaleko ekimenak irekitzen, bertan parte hartu dezaten. Batzuetan informazioa eskaintzen da, besteetan, muralaren kasuan bezala, bere ekarpenak egiteko aukera izaten da. Guk hasieratik egin genuen apustua izan zen udala herritarrei gerturatu behar geniela, eta herritarrek gertu sentitu behar zutela udala». Asmo horretan Zizurkil Berregiten izeneko ekimena martxan dutela ekarri du gogora Zubeldiak: «Legegintzaldia hasi genuenetik pausoak ematen gabiltza, eta ez da agian nahi genukeen bezainbeste lortu, baina hori urteen poderioz lortuko dela uste dut».\nUdal aurrekontua da egun herritarrek parte hartu dezaketen beste prozesuetako bat. «Saiatzen gara herritarrei zenbakiak erakusten», esan du Zubeldiak. «Aurreko urtean zer inbertsio egin ziren eta ixten den urteko diru kontuak erakusten zaizkie, eta gero animatu hurrengo urteko aurrekontua denon artean erabakitzera». Batzorde bakoitzak du bere partida eta batzordean bertan erabakitzen da nola banatu, eta erabaki horretan herritarren ekarpenak jaso daitezke. «Badakigu aurrekontuak oraindik eta parte hartzaileagoak egin daitezkeela, baina ez da erraza, udalaren egoera ekonomikoa muga bat baita», esan du Zubeldiak. «Iaz egin genuen lehendabizi, eta aurten ere ari gara berriro egiten, eta herritarrak animatu nahiko nituzke batzordeetara joatera parte hartzera».


«Kulturan erranahi asko animazio huts bilakatu dira» — dantzan.eus\nHemen zaude: Hasiera › Hemeroteka › «Kulturan erranahi asko animazio huts bilakatu dira»\nAtzekoz aurrera. Jean Mixel Bedaxagar. Musikaria\nDantzari, txirula jotzaile eta kantari. Zuberoako kultura bizirik gordetzen dutenetako bat da Bedaxagar. Antzinakoen kultura jaso eta zabaltzen segitzen du berak.\nKulturaren transmisioan pertsona aktiboa da Jean Mixel Bedaxagar (Urdiñarbe, 1953). Orain ere, CD bat grabatzeko asmotan dabil. Baina kezkaturik da Zuberoako kulturaren segidarekin, eta hori izanen du hizpide gaur Iruñeko Kondestable jauregian, 19:30ean. Lehenbiziko aldiz emanen du hitzaldi hori Hegoaldean.\nZuberoako kulturaren segidak kezkatzen zaitu?\nSegidaren kezka oso zaharra da. Kulturalki funtzionatu dugu berriki arte, eman dezagun, maskaradetan bezala. Hor badira dantza batzuk zer ikusteko dutenak segidarekin. Hala nola branlea. Hor barnean, kode anitz gordetzen dira. Stonehengen, Jesus aitzineko 3500. urtean, jendea elkartzen zen cromlechean. Pentsatzeko da hor komunitate batekoek ezagutzen zutela beste komunitateko jendea, eta trukatzen zituzten neskak eta mutilak, odol kidegoaren hausteko. Hori da Stonehengeko mezua, eta maskaradako branlearen mezua hori da: odol kidegoaren haustea, zeren herri batetik joaten dira beste batera.\nGero ere, kantuen erranahiak biziki inportantak dira. XIX. mende arteko kantuak dira, denak metaforak eta mutil eta nesken arteko harremanak. Beti kezka bat da gure ondotik norbait izan dadila. Eta kezka hori hautsi da.\nZergatik hautsi da kezka hori?\nElizanburu poeta handiak, ematen dizu gakoa. XIX. mendean jende pila bat sortu da, sekula izan ez dena. Hori izan da Euskal Herri eta Europa guziko drama bat. Eta zer gertatu da? Tragediarik handiena: 14ko gerra. Ez da, menturaz, hori bakarrik, baina horrek gero elkar hilarazi zituen gazteak. Ez zen segidaren kezkaren beharrik garai haietan, eta esanahi asko desagertu dira. Eta nahiz eta beharra izanen baitzen, ez dira berriz funtsean hartu.\nArriskuan egon liteke kulturaren segida?\nBaietz uste dut. Zeren erranahi asko ez dira baizik animazio bilakatu. Nahiz eta baikorra nauzun, zeren gazteek elkar ikusten dute eta berdin elkar ezagutzen dute. Baina uste dut gauza zonbait behar liratekeela berriz kontuan hartu.\nKantuak duen garrantzia aipatu duzu; ohitura hori ere aldatu da?\nBai. Euskaldunek beti kantatzen dugu, baina Bob Dylan, Beatles... eta horiekin modak sortu dira, eta normala da, eta Euskal Herrian sartu dira. Beste mezu batzuk eta erreibindikazioak sortu dira. Horien menturaz, sentitzen dut gauza zonbait berriz etorriko direla beste manera batean, larru gogorra dugu euskaldunek.\nModa berriekin uztartu behar da lehengoa, segida segurtatzeko?\nOdol kidegoa aipatu dut, eta besteengandik beti aberasten dira. Gure lurraldean Donejakue bidetik denak pasatzen dira, eta jakitate bat egon da hemen. Beharrik, gure hizkuntza atxiki dugu eta besteengandik aberastu.\nEuskararen segidari buruz zer esan zenezake?\nSortzeak baldin badira, euskara ere biziko da. Zuberoan, gertatzen ari dena da kanpotik jende asko etortzen dela. Horiek behar ditugu konbentzitu euskararen ikastera. Horretan gara. Erronkari, Uztarrotz eta Otsagabian gertatu zena orain dela 100 urte orain hemen gertatzen ari da, baina ez manera berean, han herriak hustu ziren, eta jende gutxi joan zen.\nUler liteke kultura hori euskararik gabe?\nEz, enetzat. Ez dut euskararik gabeko Euskal Herririk ulertzen. Euskarak ez ditu oraino denak emanak. Bilduko ditu, ene ustez, latinak edo grekoak bezala, bere noblezia letrak. Ezagutza berri bat izanen du.\nZer iruditzen zaizu pastorala frantsesez idaztea?\nFrantsesezko pastoralak existitzen dira. Izan dira jadanik muga herrietan, Maulen eta batzuetan egiten zituzten frantsesez, Eskiulan badakit izan direla frantsesez, eta Baretos eskualdean, horiek orain guti arte eskualdunak ziren.\nAurtengoa frantsesez idatzi da.\nEz dut uste trabarik denik, zeren eta neska batek Aita Lhande arras ongi ezagutu du, eta tesi bat ere egin dezak. Idatzi du frantsesez testua, eta gero ene lagun batek itzuli du, eta nik uste dut ongi idatzi duela.


Oraindik ere hautsak harrotzen dituen eztabaida\nJoan den ostegunean, azaroaren 23an, labetik atera berri dugun “Talaia 03: lanaren eta aberastasunaren banaketa” aldizkarian landutako eztabaidan sakontzeko antolatutako mahainguruaz gozatzeko aukera izan genuen.\nZita Donostiako Ibaetako Campuseko Ekonomia eta Enpresa Fakultatean izan zen, hain zuzen ere. Talaiaren azken ale honetan ekarpena egindako hiru lagun izan ziren, bakoitza bere posiziotik, eztabaidarako elementuak aurkezteko ardura izan zutenak. Alde batetik, Edurne Larrañaga Celada, LAB-eko Ekintza Sozialeko Antolaketa Idazkaria; bestetik, Ruth López Herrero, Erletxeako eta Baladdre Koordinadorako kidea; eta, azkenik, Eduardo Garzón Espinosa, Madrileko udalean gai ekonomikoetan aholkulari eta Attac-eko kidea.\nArgi dago lana eta aberastasuna nola banatu ez dela arratsalde batean askatzeko korapiloa. Hizlariek ere argi zuten. Proposamen desberdinak ezagutu, eta bakoitzak eskain diezazkigukeen onuren, ahulguneen eta euren artean egon daitezkeen lotuneen inguruan hausnartzea zen helburua.\nEdurne Larrañagak ireki zuen saioa. Gai honi dagokionez LAB-ek izandako garapena azaldu zuen: enplegua banatzeko, lanaldiaren murrizketaren aldeko apustua, eta soldata soziala enplegua bermatuta ez duten pertsonentzako. 1997-2000 urteen artean euskal gehiengo sindikalak eta mugimendu sozialek burututako borrokaldia eta bere ondorioak ere azaldu zituen: 35 orduko lanaldia sektore publikoan, eta nahiz eta gerora Jaurlaritzak proposamena desitxuratu, beharrezkoa zutenentzako oinarrizko errenta bat (egungo DSBE-ren aurrekaria).\nEduardo Garzónek gero eta entzutetsuagoa den Bermatutako Enpleguaren proposamena aurkeztu zuen. Proposamen honen arabera, Estatuak lan egin ahal eta nahi duen herritar orori enplegua bermatzeko betebeharra edukiko luke. Horretarako, gaur egun ezkutuan eta ordaindu gabe garatzen diren lanak edo merkatuan errentagarriak ez direlako sortzen ez diren baina sozialki beharrezkoak diren lanak enplegu bihurtuko lituzke. Gainera genero ikuspegia, parekidetasuna, sostengarritasuna, naturaren zaintza... kontuan hartzeko irizpideak jarriko lituzke. Enplegu programa publiko horren diseinuaren ardura, ordea, komunitateak egingo luke, bere beharrizanak oinarri gisa hartuta.\nRuth López-ek oinarrizko errenta proposamen desberdinak bereiztuz hasi zen, baldintzatutako Gutxieneko Errentak (DSBE EAEn, Bermatutako Errenta Nafarroan) alde batetik; Oinarrizko Errenta Unibertsala bestetik; eta, azkenik, Baladrek proposatzen duen (pertsona) Berdinentzako Oinarrizko Errenta. Azken honetan, per capita errentaren kopuruaren erdia jasoko luke herritar orok pertsona izate hutsagatik, bere adina edo jatorria edozein delarik ere. Kopuru horren zati bat, gainera, funts komun bat osatzeko erabiliko litzateke, komunitateak erabakitako helburuetara bideratzeko. Beste bi proposamenekin alderatuta, honetan bizitzeko oinarrizko beharrizan materialak bermatzeko bide nagusia, edo bakarra, ez dira lanetik eratorritako errentak.\nBehin proposamen guztiak aurkeztuta, eztabaida eta galderetarako tartea zabaldu, eta berehala iritsi zen bukatzeko ordua, galdera eta ekarpen uholdea etorri zen eta. Ezin esan hurrengo urteetarako bide-orri batekin atera ginenik, baina zalantzarik gabe, hausnartzeko ideia askorekin bai.


Estatu Batuek protokolo berri bat egin dute Espainiako klementinak esportatzeko | Consumer\nEstatu Batuek protokolo berri bat egin dute Espainiako klementinak esportatzeko\nZitriko horien merkataritza-baldintzak gogortu egiten ditu, eta herrialdean sar daitekeen fruta-bolumena murrizten du.\nEstatu Batuetako Animaliak eta Landareak Ikuskatzeko Zerbitzuak (APHIS, ingelesez) protokolo berri bat egin du Espainiatik datozen klementinak esportatzeko. Txosten berriak zitriko horien merkataritzaren baldintzak gogortzen ditu eta Estatu Batuetan sar daitekeen fruta-bolumena murrizten du.\nProtokolo berriaren helburua, APHISen arabera, AEBn sartzen den frutaren berri ematea da. pestiziden hondakinen mugak betetzen ditu, egiaztatzeaz gain, Mediterraneoko euliaren aurkako jarduerak betetzen dituela egiaztatzen duen ziurtagiri baten bidez.\nEstatu Batuetako ikuskatzaileek txostena Espainiako Nekazaritza Ministeriora bidali dute, eta uste dute beharrezkoa dela Espainiako administrazio autonomikoek hileko laburpenak egitea euli-populazioa zelaian kontrolatzeko sistemari eta izurria kontrolatzeko jarduerei buruz.\nProtokolo berriak jasotzen duen eskakizunetako bat da zitrikoen kaxek sistema bat izan behar dutela markatuta, zer esportatzailetakoa den eta salgaiak zein portutatik ontziratu ziren jakiteko, frutaren sororaino.\nSalgaia helmugara iristen denean, kontrol zorrotzak egingo zaizkio. Horrela, APHISeko teknikariek programaren prestaketa aztertuko dute eta fruta laginak hartuko dituzte ikuskapen guneetan. Euli-larbak atzematen dituzten bidalketak itzuli egingo dira, nahiz eta ez den zehazten baimendutako infekzio-maila.\nEspainia eta AEBen arteko merkataritza-protokoloa egiteko balio behar duen testua. eta 1984az geroztik aplikatzen denaren ordez, produktu guztietarako hotz-tratamendua berrikusiko da, eta hotz-tratamenduetan tenperatura-sentsoreen kopurua handitu beharko da, fruta-euliaren kutsadura saihesteko.


IRITZIA. Iñaki Goikoetxea. Gazteekin, hitzetatik ekintzetara – Irunero\nPosted on 2015(e)ko ekainak 12 by Irunero\nLan kontuengatik, Euskadi mailan gazteekin lan egiten duten eragile eta pertsonen iritziak entzuteko aukera daukat: politikariak, teknikariak, elkarteetan lan egiten dutenak, gazteak… kolore guztietako alderdietakoak eta euren artean pentsaera ezberdinak dituztenak. Aniztasun horretan, ordea, han eta hemen mezu bat errepikatzen da: “Gazteak gizartearen etorkizuna dira eta aukerak behar dituzte”. Komunikabideetan ere, ia egunero, gazteok bizi dugun egoeraren inguruko albisteak irakurtzen, entzuten edo ikusten ditugu: etorkizunik gabeko belaunaldia, lan prekarietatea, etxebizitzaren arazoa… Eta nola ahaztu, egin berri diren udal eta foru hauteskundeetan hautagaiek asko hitz egin dute gazteen inguruan. Dudarik gabe gaia pil-pilean dago, baina oihartzun mediatiko honek eragin praktikoa dauka?\nZoritxarrez, ez. Euskal erakundeetan, baita Estatu mailan ere, gazteria sailak administrazioaren zati xumeak dira eta, gehienetan, hezkuntza, kultura, prebentzio komunitarioa edo kirola bezalako eskumenekin nahasiak ikusten ditugu. Irungo Udalean gazteria politikak hezkuntza eta kulturarekin batera daude; kultura eta kirolarekin Gipuzkoako Foru Aldundian, eta kirolarekin Eusko Jaurlaritzan. Honek zer eragin dauka? Bada, gai hauek jorratzen dituzten zinegotzi, zuzendari edo teknikariek denboraren tarte handiena beste zereginetara eskaintzen dietela eta, askotan, gazteriari leku sinbolikoa ematen zaiola soilik. Administrazioko beste departamentuak ere ez dira gazteriaz asko gogoratzen, eta enplegu edo berdintasun planak aurrera eramaten dituzte gazteen ekarpenak jaso gabe.\nTortillari buelta eman beharko genioke, eta gazteria saila indartsuak sortu: gazteria politikei benetako garrantzia eman nahi bazaie, instituzioek arreta handiagoa jarri eta baliabide gehiago bideratu beharko lituzkete; ezin dira ekimenak egin aurrekonturik gabe edo teknikarien babesik gabe, biak ezinbestekoak dira. Batzuek defendatzen dute gazteria politikak zeharkakotasunez landu behar direla, eta arrazoia izan dezakete, baina oro har honek ez du arrakasta handirik izaten. Gazteria politikek azken urteetan berdintasun arloek izan duten bultzada jarraitu beharko lukete eta, Administrazioak gazteengana hurbildu nahi baditugu, hauen ikuspuntuak jaso eta kontutan izan. Esate baterako, zergatik ez beka batzuk sortu gazteria arloan langile gazteak izateko? Adibideekin jarraituz, Irunen Gazte Artean ekimena edo gazteentzako aurrekontu parte-hartzaileak izan ditugu, baina egiteko asko badago oraindik. Orain dela gutxi berezko Gazte Kontseilua sortu dute Hernanin, ezingo genuke ideia hau edo interesgarriak diren beste batzuk gure hirira ekarri?\nPosted in InformazioaTagged iÑAKI Goikoetxea. Gazteekin


Serrabloko ibilbidea irisgarri eta eleaniztun egin duen aplikazioaren aurkezpena – Interreg Poctefa Linguatec\n29 April, 2021\tBy\tOihane Lakar\nApirilaren 28an aurkeztu zuten Lárrede-ko elizan ‘Ilesias de Sarrablo’ app-a, zeina IOS eta Android gailuetarako eskuragarri dagoen; Serrablo eskualdeko (Gállego Garaia) 19 elizei buruzko informazio xehea, irisgarria eta eleaniztuna eskaintzen du aplikazioak.\nLINGUATEC proiektu europarrean garatu dute aplikazioa, eta informazioa hauetako zer hizkuntzatan eskuratu nahi den aukeratzeko parada dute erabiltzaileek: aragoiera, katalana, euskara, gaztelania, frantsesa eta ingelesa.\nAplikazioak telefono mugikorraren erabiltzailearen kokapenari antzematen dio, eta aukera ematen dio bertako argazkiak ikusi, informazioa irakurri edo entzun eta informazio osagarria ikusteko.\nLINGUATEC proiektuan garatutako hizkuntza arteko itzultzaile automatikoak erabili dituzte aplikazioa sortzeko, baita aragoieraren ahots-sintesirako teknologia ere (gainerako hizkuntzetarako sortuta zegoen dagoeneko). Irisgarria izateaz gainera, ikusmen urriko bisitariak ibilbidean zehar gida ditzake aplikazioak.\nHainbat komunikabidek eman dute aplikazioaren berri:


referentziak: Totorika auzoko Donibane kantua an Munitibar\nPosted by Erramun Gerrikagoitia at 20:26\nLehenik, eskerrik anitx Munitibarko herri kanta polit hori gurekin partekaturik.\nBigarrenekorik, eta galdatzen baituzu, jakizu "patana" dela, ongi diozun bezala, belar usaingozoko bat, mentaren familiakoa. Kasik esango bainuke españolezko "menta" patana dela hitz hori baliatzen den tokietan.\n9:35 AM, November 08, 2012\nBizi gaitezela oparo eta on guztiok gogoz aurrera ateratzeko gure ametsak realitate. Zenbat virtualki hala nola avantzamendu konzeptuala eta realitate pragmatiko tangible beste hainbat.\n9:42 AM, November 08, 2012


Euskal Encounter 20 – KZblog\nAsteburu honetan bideo jokoen eta teknologia berrien Euskadiko profesional askok gehien espero duten topaketa egingo da: Euskal Encounter. Urtero bezala, KZgunea bertan izango da, 65 PC laga baititu, eta ostiralean, uztailak 27, bisitaldi gidatuak antolatuko ditu informatikaren topagune honetan interesa duten 55 urtetik gorako guztientzat.\nHogeigarren edizioan, Euskal Encounterren antolatzaileek, datorren uztailaren 26-29an, 4.000 ordenagailu eta 6.000 parte hartzailetik gora bilduko dituzte Barakaldoko BECen, 20 GBko deskarga abiaduran konektatuta. Ekitaldia, Euskaltel Fundazioak antolatuta, Euskaltelen, Eusko Jaurlaritzaren (SPRIren bitartez) eta Bizkaiko Foru Aldundiaren babesa izango du.\nEdizio honetan topaketak “Lleida Liquid Galaxy” izango du, dibulgazio proiektu bat Google Earthek sortutako ingurunetan bisitariek “hegaldi murgiltzaileak” egin ditzaten, zortzi pantaila erraldoi dituen gailu baten bitartez. Pantaila erraldoien bitartez, erabiltzaileek Ilargia eta NASAk han egindako misioak ikusi eta aztertu ahal izango dituzte, baita Marteko erliebeak edo munduko hogeita hamar hirietako ikuspegi erakargarrienak ere.\nAurten, Euskal Encounterren programak hiru gune nagusi izango ditu: Euskal Party, Gamegune eta Opengune. Lehen gunea soilik “partyko” parte hartzaileentzat da, non ordenagailu pertsonalak instalatu eta arte digitalarekin, hardwarearekin, software librearekin, robotikarekin eta joko amateurrekin zerikusia duten jarduerak egiten dituzten.\nBigarren gunea bideojokoen nazioarteko lehiaketari eskainita dago: Gamegunea. Lehiaketa munduko hiru Counter Strike txapelketa garrantzitsuenetako bat bihurtu da.\nAzkenik, Opengune espazioa, gune ireki eta doakoa, publiko osoarentzat; aurten, “Lleida Liquid Galaxy” izango du, eta, bertan, hitzaldiak, mahai-inguruak eta tailerrak eskainiko dira segurtasun informatikoari, hezkuntzaren teknologia berriei, etorkizuneko zinemari edo ekintzaileentzako finantzaketa bilaketari buruz. Edizio honek kokaleku berria izango du, sarrerako atarian, gune askoz erosoagoa BECera etorri nahi duten guztientzat produktu teknologiko berrienak aurkitzera eta proposamen informatiko aurreratuenekin aho zabalik gelditu eta gozatzera.\nNork KZgunea| 2015-10-29T12:17:05+02:00\t2012/07/27|Informatika eta Teknologi berriak, Software Librea|Iruzkinik gabe


Gerra Hotza - Wikipedia, entziklopedia askea.\n(«Gerra hotza» orritik birbideratua)\nGerra Hotzaren garaiko egoera politikoaren mapa sinplifikatua (1960 inguru).\n1945-1990 Gerra Hotzaren gune nagusiak.\nGerra hotza Bigarren Mundu Gerraren ondoren Estatu Batuak eta Sobietar Batasunak buru zituzten bi herrialde taldek bizitako tentsio garaiari deritzo. Bi modelo ekonomiko, sozial eta politikoren arteko gatazka izan zen, baita Europak munduan galdu berri zuen nagusitasunarengatik ere. Aliatuen arteko tentsioa gerra bukatu aurretik hasia zen eta 1991. urtean Sobietar Batasuna desegartzerarte iraun zuen.\nBigarren Mundu Gerran lagun izan baziren ere, AEB eta SESB ez ziren bata besteaz fido. Aliantza bai, baina deskonfiantza ere bai. Gerra amaitu zenean, tentsioa begibistan zegoen eta Potsdam, Teheran eta Jaltan behin eta berriro ikusi zen Winston Churchill eta Harry S.Trumanek ez zutela begi onez ikusten Iosif Stalinen Sobietar Batasuna.\nEstatu Batuek kapitalismoaren defentsa sutsua egiten zuten eta demokrazia eta askatasunaren ordezkari kontsideratzen ziren. Sobietar Batasunak, berriz, sozialismoa eta justizia soziala denfendatzen zuen, burgesiaren kontra eta gizartearen arazoak konpondu nahian.\nBi erraldoi hauen erdian, Europa eta Asia bi bloketan banatu ziren. Mundu guztian ibili ziren bi potentziak aliatu bila eta AEB-k Europa Mendebaldea, Ozeania eta Amerika bereganatu zituen, Kuba edo Nikaragua bezalako kasu isolatuak salbu. SESB-ek, bere aldetik, Europa Zentral eta Ekialdean lortu zituen lagunak eta Korea Iparraldea ere bai, 38º paraleloz gora zegoena, alegia.\nBi potentzia nagusiak ez ziren inoiz gerra batean aurrez aurre ikusi, zenbait alditan gertu egon ziren arren, eta guda nuklearrarekiko beldurra handia izan zen arren. Hala ere, Estatu Batuek eta Sobietar Batasunak euren aliatuak erabili zituzten borroka militarra aurrera eramateko.\nGerra hotza 1991n amaitu zen; hala ere, haren ondoriozko gatazka batzuek diraute gaur egun oraindik ere, Korea da haietako bat. Ipar Korean erregimen komunista dago, sobietar estalinismoaren eta txinatar maoismoaren oinordekoa. Ipar Koreako erregimen politikoari buruz esan ohi da lehen erregimen dinastiko komunista dela. Kim Il-sungek 1945etik 1994ra gobernatu zuen, eta hil zenean (1994) haren seme Kim Jong-ilek eskuratu zuen boterea.\nGatazkarik ezaguneetakoa Cubako misilen krisia da eta filma eta liburu ugari egin dira. Bi aste iraun zuen bakarrik baina momentu horretan ikaragarri tentsio handia egon zen eta Estatu Batuak eta Sovietar Batasuna guerra nuklear bat hasteko oso gertu egon zirela esaten da.\n1 Gertatutako hainbat gatazka\n2 Marshall Plana eta COMECON\n3 NATO eta Varsoviako Ituna\n4 Blokeen bilakaera politikoa Guda Hotzean\n4.1 Ameriketako Estatu Batuak\n4.1.1 1945ik 1969ra: ideia aurrerakoiak nagusi\n4.1.2 1969tik 1991ra: ideia kontserbadoreak nagusi\n4.2 Truman doktrina\n4.3 Rioko Ituna\n4.4 68ko Maiatza\n4.5 Espazioko lasterketa\nGertatutako hainbat gatazkaAldatu\nKoreako Gerra (1950-1953), Hego eta Ipar Korearen zatiketa ekarri zuena.\nKubako misilen krisia.\nVietnamgo gerra (1965-1973).\nAfganistango guda (1979-1989).\nMarshall Plana eta COMECONAldatu\nMarshall Plana jaso zuten herrialdeak eta laguntza kopurua\nBigarren Mundu Gerraren ostean Estatu Batuek Europari emandako laguntza ekonomikoen programaren izena. Gerra bukatu zenean, Europa erabat suntsituta geratu zen eta Ameriketako Estatu Batuek laguntza ekonomikoak aurreikusi zituen herri hauek berriro martxan jartzeko. Hori bai, kapitalismoaren abantailak garbi nabarmendu behar ziren horretarako.\nHorrela, 1947an, Marshall jeneralak horrelako laguntzak proposatu zituen: interes txikiko maileguak eman zituen edo inbertsio publikoak burutu zituen, goseari eta miseriari ekidin eta, batez ere, komunismoaren arriskua uxatu nahian. Laguntza jasotzeko gobernuek komunisten aurkako jarrera erakutsi behar izan zuten.\nEspainiaren kasuan, galtzaile faxisten lagun zela-eta, plan honetatik at geratu zen, baina Gerra Hotzaren garaian aldaketa batzuk egin ondoren (demokrazia organikoa...), lortu zuen planaren barruan sartzea (eta horrela autarkia deuseztatzea).\nEkialdeko herrialdeek, bere aldetik, COMECON osatu zuten: Batak besteari Laguntza Ekonomikoa emateko Kontseilua. SESBk eta Europa ekialdeko bere aliatuek Marshall planari emandako erantzuna izan zen. Herri hauek amerikarren asmoetatik kanpo agertu zirenean, SESBk bere erakunde ekonomikoa sortu zuen 1949an. Erakunde honek sozialisten bide ekonomikoak jorratzen zituen eta horrekin batera euren ekonomiak koordinatzen zituen.\nNATO eta Varsoviako ItunaAldatu\nSakontzeko, irakurri: «Varsoviako Ituna»\nSakontzeko, irakurri: «NATO»\nNATO eta Varsoviako Ituna munduan\n1945-1949 Ekialdeko Europaren sobietartze prozesua.\n1949an, AEB eta Kanadak, Europa kapitalistako kideen gehiengoarekin batera, [NATO]] (Ipar Atlantikoko Itunaren Erakundea) sortu zuten, aliantza militarra, balizko erasoren bat gertatuko balitz nazioartean, erantzun ahal izateko. AEBek aurrekontuaren %40 jarriko zuen, baina erakundearen kontrola berea izango zen.\nNATOri erantzunez, SESBek Varsoviako Ituna sinatu zuen 1955ean, estatu sozialistak batu nahian. Kasu honetan, Sobietar Batasunak soldaduen %80a jarri zuen eta, egoitza bere lurretan izateaz gain, erabateko kontrola zuen.\nEuskal politikagintzan ere eragin zuzena izan zuen Gerra Hotzak: argigarria da bloke-tirabira horiek nola eragin zieten euskal erbesteratu errepublikarren asmo politikoei, adibidez. Erbesteratuetako batzuek humanismoa bultzatu nahi zuten mehatxu militarrei aterabidea bilatzeko. Erbesteko Eusko Jaurlaritza eta inguruko mundutxoa haize gaizto horien mende zebiltzan.\nBlokeen bilakaera politikoa Guda HotzeanAldatu\nAmeriketako Estatu BatuakAldatu\nEstatu Batuek bi aldi politiko nagusi izan zituzten.\n1945ik 1969ra: ideia aurrerakoiak nagusiAldatu\nBigarren Mundu Gerra amaitu zenetik 1969ra, ideia aurrerakoiak nagusitu ziren. Geroztik, alderdi errepublikanoen kontserbatismoak aurreko aldiaren ideiak ordeztu zituen. Lehenengo aldiko zatirik handienean demokratak egon ziren agintean, eta Franklin Delano Roosevelten New Deal delakoarekin lotutako gizarte-neurriekin jarraitu zuten. Aldi honetako une nagusia John Fitzgerald Kennedyren presidentealdian izan zen. 1960ko hauteskundeetatik aurrerakoa. Politikari hori Estatu Batuetako gizartean oinarrizko alderdiak aldatzen saiatu zen; estatuaren esku-hartze ekonomikoa sustatu zuen, kapital handiaren indarra mugatzeko; gainera, gizarte-neurriak hartu zituen, beharrizan handiena zutenen bizi-baldintzak hobetzeko eta arrazakeria ezabatzeko.\nMuga Berria izeneko proiektua sortu zuen, txirotasuna eta bazterkeria ezabatzeko. 1963an erail zuten, eta Lyndon Baines Johnson presidenteak Kennedyk hasitako politikari jarraipena eman zion. Estatu Batuak Vietnamgo Gerran esku hartzearen eraginez, erreforma-politika geldiarazi zen. Izan ere, hurrengo bi hamarkadetan Estatu Batuetako politika errepublikanoek zuzendu zuten.\n1969tik 1991ra: ideia kontserbadoreak nagusiAldatu\n1969an aldi kontserbadoreagoa hasi zen, Richard Nixon presidentearekin, eta hori Ronald Reaganen agintaldiarekin (1981-1989) amaitu zen. Gobernu horien ezaugarri nagusien artean, aipagarriak izan ziren komunismoaren aurkako joera gogorra, asaldura abertzalea, gizarte-programaren bazterkeria, gastu militarraren hazkundea eta enpresa nahiz dirutza handiei mesede egin zen liberalismo ekonomikoa. George H. W. Bushen agintaldian (1989-1992), Estatu Batuek eta Mikhail Gorbatxoven Sobietar Batasunak elkarrenganako hurbilketa egin zuten, eta Guda Hotza amaiarazi zuten.\nMarshall planak Greziari eskaintzen dizkion materialak daramatza astoak bultzaturiko gurdiak\n1947an Grezia Gerra Hotzaren beste jokaleku bihurtu zen. Guda ostean, Britainia Handiak okupatu zuen herrialdeak irauteko eta berreraikitzeko arazo larriak zituen kolapsotik gertu zegoen ekonomia ahularen ondorioz. Izan ere, Balkanetako herrialdeek, arerio zuzenak zirenak, gogor mehatxatzen zuten herrialde heleniarra. Horrez gain, gerra zibila piztu zen Konstantinos Tsaldaris buruzagi eskumatarraren aldekoek komunista, sozialista eta liberalen koalizioaren aurka jo zutenean.\n1947ko otsailean Erresuma Batuak, krisialdi ekonomiko larri batean murgildurik, Grezian ordena mantentzeko laguntza eskaintzeko gai ez zela jakinarazi zion Estatu Batuei. Hala izanik, Harry S. Trumanen gobernuak britainiarrek hartu ezin zuten erantzunkizuna bere gain hartu zuen. 1947ko martxoaren 12an, Harry S. Trumanek kongresuan Estatu Batuak gutxiengo armatu baten presioak jasaten ari diren herri askeak derrigorrez defendatu beharko lituzkeela adierazi zuen. Honekin batera, presidenteak 300 milioi dolar eskatu zizkion kongresuari Greziako liberalei laguntza eskaintzeko eta 100 milioi dolar Turkiarentzat komunismoa garaitu zezan.\nHarry S. Trumanek Grezia eta Turkiari emandako laguntzak bizitzeko era desberdinen arteko mundu-mailako borroka zati zela adierazi zuen. Halaber, komunismoaren gainbeherak bezalako ondorioak eragingo zituela munduko beste zenbait tokitan segurtatu zuen. Truman doktrina komunismoa garaitzearren mundu-mailako gurutzada ideologiko baterako lehenengo pausua izan zen. Horrela, Marshall Planaren laguntza-ekonomikoak heldu ziren bi herrialde hauetara, nekazal eta manufakturako produktuaz hornituz biztanleria.\n1947ko irailean Estatu Batuak eta beste hemeretzi herrialde latinoamerikarrek Elkarrenganako Laguntzarako Itun Latinoamerikarra sinatu zuten Rio de Janeiro, Brasilen. Edonondik jasotako erasoetatik elkarri laguntzeko akordio mugagabea zen. Segurtasun-esparru honek Hego Amerika eta Ipar Amerika barnean hartzen zituen Latinoamerika babesteko ahaleginean. 1947ko abenduaren 8an, Senatuak akordioa onartu zuen gehiengoarekin: 72 boto alde eta boto bakarra aurka.\n1948ko apirilean Ameriketako Estatuen Erakundeaa Rioko Itunaren osagarria izango zena sortu zen Bogota, Kolonbian ospaturiko Amerikar Estatuen Bederatzigarren Konferentzia Internazionalean. Ameriketako Estatuen Erakuendea hogeita bat herrialdek sortu zuten. Herrialdeak honako hauek ziren: Estatu Batuak, Mexico, Guatemala, Nicaragua, Honduras, El Salvador, Costa Rica, Panama, Cuba, Republica Dominicana, Haiti, Colombia, Venezuela, Peru, Brasil, Ecuador, Paraguai, Bolivia, Uruguay, Argentina eta Txile. Geroago eta 1991. urtera arte beste hamalau herrialde gehiago gehitu ziren. AAEko gutunak bere kideen arteko liskarrak konpontzeko prozedimenduak zeramatzan, Nazio Batuen Segurtasun Kontseiluara bidali aurretik. 1951ko abenduan indarrean jarri zen kideen bi herenak (14 herrialdek) baietza eman ostean.\nIkasleen protestak egon ziren Frantzian momentu horretan eta aldaketa ikaragarria sortu zuen Frantzian baina beste herrialde askotan ere. Protestak irakaskuntzan zeuden morla bera kritikatzen zen. Bigarren mundu guerra bizi zuten pertsonek moral, erlijio eta bizi era bat zuten eta hurrengo belaunaldiek horren kontra joan ziren. Aldaketa handienetakoa erlijio mailan egin zen eta Europa osoako fede erlijiosoa aldatu zuen betirako. Honekin lotuta sexu harremanak ere aldatu ziren betirako (liberal era esaten zaiona hasiz).\nOrtiz de Pinedo, A. (2009). Humanismoaren ideia Gerra Zibilaren ostean. Eusko Ikaskuntzaren beka batek sustaturiko lana\nPowaski, R. E. (1998). The Cold War: the United States and the Soviet Union, 1917-1991. New York: Oxford University Press.\nAzken aldaketa 7 apirila 2020(e)an, 22:27(e)tan\nOrriaren azken aldaketa: 7 apirila 2020, 22:27.


Getxoko alkateak Kantauriko urez betetako botilea emon deutse zazpi gazteri - bizkaie.biz\nBizkaie! 2021-06-14 10:08 Kulturea\nIngurumena jagotea da asmoa.\nGetxoko Udalak konpromisoa hartu dau aniztasuna, ingurumena jagotea zein eta gizarteratzeagaz, Transpirenaica Social Solidaria zeharkaldiaren balioakaz. Amaia Agirre alkateak Kantauriko urez betetako botila bat emon deutse Gizarteratzearen eta Garapen Iraunkorraren aldeko Transpirenaika Sozial Solidaria sensibilizazino-proiektuan parte hartuko daben zazpi gazteri. Pirinioak zeharkatzen dituan ibilaldi horrek udalerriaren ordezkaritzea izango dauen lehen aldia da.\nHainbat herrialdetatik etorritako gazteek gizarteratze eta gainditze prozesu batean parte hartzen dagoz Personalde alkarteak (lehen Perualde) lagunduta. Eguaztenean, bagilaren 16an, hasiko daben zeharkaldiaren goiburua ura da. Gazteen partaidetzea eskertu ondoren, adierazo dau Getxok, kostaldeko udalerria dan aldetik, itsasoa bizi-iturritzat hartzen dauela eta, orain, inoiz baino gehiago, uste dogu danon ardurea dala itsasoa jagon eta babestea. Horregaitik, gure Kantauriko ura botila horretan sartu dogu, Mediterraneora eroan deien, Getxok sustatu nahi dituan aniztasun balioen ikur legez, gero eta gizarte kohesionatuago eta abegikorragoa eregiten laguntzeko. Aldi berean, kirola oinarrizko elementua dala uste dogu, inklusinoa, alkartasuna eta talde-lana bultzatzen dituana. Balio horreek guztiak Trasnpirenaica Social Solidarioak sustatzen ditu eta Getxotik erabat konpartiduten eta babesten ditugu, izan be, gizartea eraldatzen eta kulturartekotasuna sustatzen laguntzen dabe, naturearen balioa eta haren jagoletzea nabarmentzen dabe eta gure udalerriko ongizatean modu positiboan eragiten dabe, adierazo dau Amaia Agirrek.\nBestalde, Patxi San Juan, Transpirenaica ekimeneko ordezkariak Getxoko Udalaren babesa eskertu eta ondokoa nabarmendu dau: ekimena sano inportantea da Garapen jasangarria eta persona guztien gizarteratzea lantzen jarraitzeko, batez be aukera gitxien dituenena, gazteen talentua eta gure balioak sustatuz.\nAzkenik, alkatearen eskutik botilea jaso dauen Muna Mohamed Yeslem gazteak babesa eskertu eta botilea ilusinoz eta arduraz hartzen dauela adierazo ondoren, gaineratu dau Getxoko enbaxadore izango gara Pirinioetan, harrera, talde-lana, ingurumenaren jagioletzea, eraldaketa soziala eta alkartasuna baloreakaz konprometiduta. Amaitzeko gazteak esan dau bueltan zeharkaldian ikasitakoa konaprtiduko dabela.


Maiatzaren lehena: kalera irtengo gara gauzak aldatzen diren arte • ZUZEU\nArgazkia: Luis Jauregialtzo (berria.eus)\nUrtero, Maiatzaren lehenean, milioika langilek irteten dute kalera lanaren eta lanen duintasuna aldarrikatzera; euren langile izaera harrotasunez adieraztera.\nBatzuek esaten digute mundua enpresek egiten dutela; enpresarik gabe miseria gorrian geundekeela, eta horregatik enpresario-klaseak eskuzabal oparitzen digun lanaren bidez berrerosi behar ditugula geure buruak.Baina urtero milioika lagunek erantzuten dute mundua ez dutela enpresek egiten, berau zaintzen dutenek baizik, bizitzeko moduko inguru bilakatzen dutenek, enpresen, patriarkatuaren edo kolonialismoaren uztarpean dela ere… hots, lan liberatua aldarrikatzen dute.\nLangileek esaten dute gizon eta emakumeen lana dela aberastasunaren iturri bakarra, eta aberastea, gertatzen denean, besteen lana bereganatuaz izaten dela. Urtero milioika lagunek erantzuten dute mundua ez dutela enpresek egiten, berau zaintzen dutenek baizik, bizitzeko moduko inguru bilakatzen dutenek.\nAurtengo Maiatzaren Lehenak, beste urteetakoek bezalaxe, aurpegi konkretuak ditu:\nDiskriminazio gero eta handiagoa pairatzen duten emakumeena, soldata urriagoa jasotzen dutelako, edota zainketa eta bizitza sostengatzeko lana aitortzen ez zaielako.Gure artean etorkizuna izateko aukera ukatzen zaien gazteena. Gure kontinentera ate joka aterpe bila gerratik eta miseriatik ihesi datozen milioika langileena.\nAusteritatea inposatzen zaien klase xeheena. Edota gure herriaren aurpegia, zeinari ukatu egiten dioten oinarrizko eskubide bat, negoziazio kolektiboa.\nkalera, langile, lehena, maiatza\n2 pentsamendu “Maiatzaren lehena: kalera irtengo gara gauzak aldatzen diren arte”-ri buruz\nItziar 2016-04-20 09:54\nArtikuloaren irudiari dagokionez, bi gizon langile eta emakume langileeta ama islatzen du. Beti bezala, emakumea azalduz ume horren arduradun (bakarra) moduan. Noiz ikusiko dugu aita langile bat umea besotan aldarrikapenak egiten?\nAka Baramos 2016-04-22 00:34\nEz dakit ba… susmoa dut, testu hau ELArea izan beharrean, LABena izan balitz, Itziarren iruizkina ez zela agertuko.


«Itxuraren araberako aurreiritzi okerra egiten dugu» - Goierriko Hitza : Goierriko Hitza\nEstitxu Izagirre 17 urteko segurarra Segurako Hamaikako-ko kideetako bat da. «Ilusio berezia» eragin dio bertako partaide izateak, eta ahal duenean laguntzeko gogoz dago: «Datorren urtean Euskal Filologia ikasteko asmoa daukat. Gustura nago nik ere parte hartuta eta zerbaitetan lagunduta».\nSegurarrarentzat baliagarria da Euskaraldia, herritarrek hausnarketa egin dezaten eta jarrera alda dezaten. «Jendea mugitzeko balioko du, batez ere euskara gehiago hitz egin dezan. Seguran bertan ere nabaritzen dut ume askok erdarara jotzen dutela. Egoera horrek larritzen nau, beti hitz egin izan dudan hizkuntza hori galtzeko arriskuan ikustea».\nHorrekin batera, lehenengo hitza euskaraz egitearen garrantzia azpimarratu du Izagirrek: «Herrian bertan beti lehenengo hitza euskaraz egiten dugu, baina Carrefourrera edo Beasainera joandakoan, askotan lehenengo hitza gazteleraz ateratzen zaigu, inkontzienteki. Donostiara joandakoan zer esanik ez». Aurreiritzi okerrek horretan eragiten duela uste du: «Askotan, okerrena, itxuraren araberako aurreiritzi bat egiten dugula da. Gazteleraz egin eta hurrengoari euskaraz egiten diola ikusitakoan, amorrua ematen du. Euskaraldiari esker, txaparekin-eta, barrera hori puskatzen saiatuko gara eta ahal bada, urteko egun guztietan mantendu».\nGazteen hizkuntza ohiturei dagokionean, DBH-ko lehenengo ikasturteetan ikusten du egoerarik okerrena: «DBH hasieran erdarara jotzen da, baina gero berriz buelta ematen zaio». Zergatia galdetutakoan, helduak imitatzean eta entzuten duten musikan aurkitu ditu erantzunak: «Entzuten den musikaren hizkuntzara jotzen da askotan».


BIOGRAFIAK by maribel garcia - issuu\n1592an jaio zen,donostian Migel Erauso eta Maria Perez Galarragaren alaba. Lau urte zituela antiguokodomingotar mojen komentuan sartu zuten, baina izaera ez zuen hartarako oso egokia, eta, beste moja bat astindu ondoren,ihes egin zuen, baserritar gizonezko\njantzita,izenarekin. Handik aurrera gizonezko jantziak erabili zituen beti. Urte hartan berean ameriketarra jo zuen,panamaaldera, eta handik perru.Txilerajoanda, bere anaia hil zuen ezpata borroka baten ondoren, eta Argetinara jo zuen,Anden mendietan barrena, justiziari itzuri\nBost urte zituela musika idazten eta jotzen zuen. 1762. urtean, Leopold Mozartek, Wolfgang eta Maria Anna seme-alabek musikarako zuten gaitasun harrigarria ikusirik, Europan zehar eraman zituen kontzertuak eskaintzera. Haren aita ere, Leopoldo Mozart, musikagile bikaina izan zen. Munichen eta Vienan izan ziren, eta arrakasta handia izan zuten gortean. Hurrengo urtean bidaia luzeago bati ekin zioten Alemania hegoaldean, Bruselan, Parisen eta Londresen zehar. Egonaldi haietan Mozart gazteak garai hartako musika higikunde nagusiak ezagutu zituen, eta jaioterrian, Haydn irakasle zuela, musika ikasketak osatu ondoren 1773. urtean Vienara itzuli zen. Harizko tresnetarako kuartetoak eta sinfoniak idatzi zituen bertan; Haydn-en musikaren eragina somatzen zaie lan haiei. Garai hartan Salzburgoko Colloredo artzapepizkuarekin zituen harreman txarren ondorioz, Mozart eta bere ama Parisa joan ziren. Ama hil zitzaionean Salzburgora itzuli zen eta gorteko eta katedraleko organista postua hartu zuen. Aldi hartan idatzi zituen Mozartek lehen lan nagusiak. 1781. urtean Vienan hasi zen bizitzen eta opera zuzendaria zen Antonio Salierirekin lehen gatazkak izan zituen. Constanze Weberekin ezkondu zen eta Jose II.a enperadorearen gorteko musikagile postua eman zioten. Pianista eta inprobisatzaile gisa gogotik lan egin bazuen ere, Mozarten diru egoera ez zen inoiz oso ona izan, eta okerragotu egin zen 1785-1791 urteetan. Nolanahi ere, bizitzako azken hamar urteetan idatzi zituen lanik bikainenetako batzuk. Opera handiak idazteaz gainera, Mozartek sinfonia ere landu zuen eta genero horren adibide ederrak utzi zituen. Eliz musikan ere gailendu zen, eta aipagarria da ganbera musikaren eremuan lortu zuen malenkoniaren eta sormen indarraren arteko oreka. 1791. urteko udan, Requiem bat idazteko enkargua jaso zuenean, oso gaixo zegoen. Urte hartako abenduan hil zen, hartutako lana bukatu gabe, eta ezagutzen ez den lekuan lurperatu zuten.\nJeff kinney idazle famatua da , 1971 an jaio zen eta 5 liburu egin ditu.\nNarracion el a単o pasado mi madre y yo fuimos a las barracas memonte en el coche me emoconio un monton. Llegamos a las barracas me monte en todas las atraciones solo me faltaba ua llamada hotel 3d mesubi entipo de ascensor con barras de seguridad el ascensor suvio y se paro nos pusieron una pelicula acabo y suvimos mas desde arriba se veian todas las barracas y derrepente enpezo a bajar como loco y paro se abrieron las puertas y me quede con miedo.\nWolfang Amadeus Mozart zen Zalzburgen jaio zen (austria) Konpositore handia eta emancorra izan zen.600 obra baino gehiago konposatu zituen;haietako asko,musikagintzaren gailurtzat aitortuak hainbat arlotan:opera,musica sacratua,ganberamusica,orkstrakoa,sinfoniak eta abar.Konpositore klasikoen artean ezagunena da. No se pude mostrar la imagen v inculada. Puede que se hay a mov ido, cambiado de nombre o eliminado el archiv o. Compruebe que el v Ănculo seĂąala al archiv o y ubicaciones correctos.\nJules verne Nantesen jaio zen(frantzian)\n1828ko otsailaren 8an. Idazle oso famatua izan zen,abenturako eta zientzia fikziozko eleberriak idazten zituen. Auek dira bere eleberri batzuk: les indes noires, lÂ´lle nysterivse ,la jangada.\n1592an jaio zen, Donostian, Migel Erauso eta Maria Perez Galagarren alaba. Lau urte zituela Antiguako domingotar mojen komentuan sartu zuten, baina izaera ez zuen hartarako oso egokia, eta, beste moja bat astindu ondoren,1603. Urtean Gasteiza ihes egin zuen, baserritar gizonezko jantzita, Francisco de Loyola izenarekin. Mexikoko Veracruz hirian itzaintzan jardun zuen hil zen arte, Antonio de Erauso izenaz.\n.1592an jaio zen Donostian,Miguel erauso eta Maria perez Galarren alava. Lau urte zituela Antiguako mojen komentuan sartu zuten,baina izaera ez zuen hartako oso egikia, eta beste moja bat astindu ondoren,1.603. Urtea Gazteiza ihes egin zuen, baserritar gizonezko jantzia Francisco de loyola izenarekin.\nJa io zen 1971 ren marylanden estatu batuetan.Txikitik conic ilaslea izan nai zuen.Berre liburu famusuena da DIARIO DE GREG.\nMozart jaio zen 1756 urtarrilaren 27an eta hil zen 1791 abenduaren 5. Hazi zen 5 urterekin konposatzen eta interpretatzen 17 urterekin kontratatu zuten Salzburgoko kortean. 1781 bota zuten kortetik. Mozartek ia 600 lan egin zituen eta egin ziren famatuak. Bere gurasoek Europan zehar eraman zuten kontzertuak eskaintzera eta arrakasta handia izan zuen Vienan. Constanze Weberekin eskondu zen.\nWolfgang Amadeus Mozart(Salzburg,1756ko urtarrilaren 27a-Viena,1791ko Viena,1791ko abenduaren 5a). Komposatzaile handia izan zen. 600 obra baino gehiago egin zituen. 5 urte situela musika jotzen eta idazten hasi zen. 1781.urtean Vienan hasi zen bizitzen eta opera zuzendaria zen. ENEKO\nEra febrero de 2011. Era un lunes y yo me sentia muy nerviosa (es que ibamos a ir a Segura) Cuando llegamos nos bajamos del autobus y vinieron a buscarnos dos chicos que se llanmaban Txema y Josetxo. Nos dejarón como un camarote para los zapatos y la chamarras y tambien nos enseñaron las habitaciones en una estabamos todas las chicas y divididos en dos habitaciones los chicos.El miercoles todos nos eligimos un disfraz,yo me disfrace de princesa de las estrellas y las demas chicas tambien de princess de algo por ejemplo Lucía se disfrazo de india y justo era el disfraz que lo tenía y yo tambien lo tenía por casualidad me sentia muy contenta porque\ntambien nos pusimos pelucas y coronas de princ esa y muchos mas accesorios... El viernes fue el mejor dia porque a la noche hicimos una discoteca nos encanto y encima tenĂa una bola de discoteca giratoria.Y desde entonces me siento contenta.\nMozart1756urtarrilaren 27an jaio zen.Salburgon.Kompositore handi eta emankorra isan zen .600 hobra baino gehiago kompasatu zituen,haietako asko musikagitzaren gailurtzat aitortuak hainb at arlot an.op era musi ca sakra tu, ganb era musi ca.\nWolfgang Amadeus Mozart Salzburg-en jaio zen,1756ko urtarrilaren 27an.Musika klasikoko konpositore handi bat izan zen.Bost urteekin musika idazten eta jotzen hasi zen.2 anai-arreba zituen:Leopold Mozartek eta Maria Anna.Europan zehar eraman zituen kontzertuak.Bere musika oso famatua da,adibidez:Txirula Magikoa,harizko kuarteto,sonata....Azkenean,1791ko Abenduan hil zen,gaixotasun baten erruz.Lana ez zuen bukatu.\nIKASLEEN LANAK 5.MAILA


Añorgako pilota eskola suspertzeko elkartu dira - Irutxuloko Hitza : Irutxuloko Hitza\nAñorgako pilota eskola suspertzeko elkartu dira\n100 urte beteko ditu laster Añorga Kultur eta Kirol elkarteak, eta dituen sailetatik garrantzitsuenetakoa da pilotarena. Urrezko aroa iraganean utzita, lantalde batek hartu du eskola biziberritzeko ardura.\nMattin Matxain, David Arozena, Gaizka Manterola, Eneko Sierra eta Ander Eraunzetamurgil –ezkerretik eskuinera–, Añorgako frontoiaren ondoan. (Argazkia: Inaxio Esnaola)\nAldaketa garaia bizi du Añorgako pilota eskolak. Azken hamabost bat urtetako kudeatzaileak uztea erabaki ondoren, zazpi laguneko lantalde batek kudeatuko du Añorga Kultur eta Kirol elkarteko saila. Hasteko, eskolan izena emateko epea irekita dago hilaren 17ra bitarte. 2011n jaiotako neska-mutiletatik hasi eta gazte mailara bitartekoek eman dezakete izena. Lehen urteko matrikulazioa 50 eurokoa da, orain arte ordaintzen zenaren erdia. Datozen urteetan izen emate berriei ere aplikatuko diete beherapen hori, eta baita ere eskolan jarraituko duten pilotariei.\nAñorgako hainbat aurpegi ezagunek osatzen dute eskola kudeatzeaz arduratuko den lantaldea. Horietako bostekin hitz egin du hedabide honek: Eneko Sierra, Ander Eraunzetamurgil, Mattin Matxain, Gaizka Manterola eta David Arozenarekin. Ilusioarekin hartu dute ardura, eta lan egiteko prest daudela adierazi dute.\n«Mikel Maiza arduratu da azken urtetan pilota eskolaz, eta uztea erabaki zuenean kolokan geratu zen sailaren etorkizuna. Kritikoa zen egoera. Erantzukizuna pertsona bakar batek hartu beharrean, erabaki dugu zazpi lagunen artean kudeatzea Añorgako pilota eskola. Horrela, lanak banatu eta aurrera egitea erabaki dugu», azaldu du Arozenak. Ordezko baten bila aritu ziren, baina ikusi zuten ez zegoela inor prest eskolaren kudeaketa hartzeko. «Saiakerak egin genituen, baina ez genuen lortu. Horregatik sortu dugu lantaldea, eta urtebetekoa da konpromisoa. Egin beharreko trantsizioa gure gain hartu dugu», gaineratu du Sierrak.\nAñorgan betidanik izan da garrantzitsua pilota. Frontoia bete egiten da jaietan, eta Añorgako askok bizi duten kirola da. Horrela ere, azken urtetan eskolako pilotari kopurua nabarmen gutxitu da, eta belaunaldi berriei begira jarri dira eskola bera biziberritzeko. «Añorgako haurrei pilota erakutsi eta irakatsi nahi diegu. Izan ere, haurrak dira gure etorkizuna. Amassorrain ikastola da gure harrobia, eta baita ere pilotan aritu nahi duten neska-mutilak erakartzea», dio Sierrak.\nDuela bi urte hasi ziren ikastolako haurrekin pilotan, eta ikasturte berriari begira asmo hori indartu nahi dute. «Astean behin Amassorrainen pilota erakutsi nahi diegu ikasleei, eta aukera eman beste egun batean Añorgako frontoian aritzeko. Tamalez, Añorgako haur gehienek futbola lehenesten bukatzen dute, pilota aparte utzita», adierazi du Eraunzetamurgilek. Hain zuzen ere, Añorgako kirol elkarteak hainbat kirol uztartzen ditu bere baitan, eta horietatik futbola da indartsuena. Dena dela, pilotaren aldeko saiakera egiteko prest dago lantaldea.\nPilotari profesionalen harrobi garrantzitsua izandakoa da Añorgako pilota eskola. Mikel Unanue eta Oier Mendizabal pilotariak dira horren erakusgarri, besteak beste. Duela hamabost bat urte goi mailan zegoen pilota eskola, eta urtez urte maila oneko pilotariak ateratzen ziren harrobitik. Ordea, hori iragana da, eta eskolaren helburua ez da iragan hura berreskuratzea. «Gure helburua ezin da izan eskola berriz goi mailara eramatea. Gaur egun zazpi bat pilotari ditugu, eta asmoa da pixkanaka gehiago erakartzea. Horretarako, haurrei pilota zer den transmititzea da garrantzitsuena», esan du Arozenak.\nKultur eta kirol elkartearen 100. urteurrenaren atarian, Añorgako pilota eskola mantendu eta haurren bultzadarekin indartzea da lantaldearen erronka.


Ahotik At hirugarren zenbakia: gazteak eta kulturartekotasuna - EGK Ahotik At hirugarren zenbakia: gazteak eta kulturartekotasuna - EGK\nAhotik At hirugarren zenbakia: gazteak eta kulturartekotasuna\nErregularizazio prozesuak, paterak, lan-arloko arazoak, dira behin eta berriz politikari handikiek, inmigrazioaren alorrean, elkarri leporatzen dizkieten arazoak. Berri hauek direla eta kosta egiten zaigu askotan, inmigrazio alorrean, oinarrian pertsonak daudela jabetzeaz. Prentsak langileak, legalak edo ilegalak, erbesteratuak, gure gizarteko koittauak bezala edota are eta gauza okerragoak izango balira bezala aurkezten dizkigute. Gutxitan ordea, euren errealitatetik, euren kulturatik edota elkarbizitzatik sortzen ari garen gizarte berri honetatik. Horixe landu nahi izan dugu Ahotik At hirugarren zenbakian: gazteak eta kulturartekotasuna.\nAgian, baliteke, gero eta homogenizatzaileagoa den gizarte sistema honi, kultura aniztasuna, dibertsitatea, bizitza bizi eta ulertzeko era desberdinak egon badaudela azaleraztea komeni ez izatea; desberdinak bai, baina ez horregatik okerragoak.\nBaina halaxe da, gure ikasgeletan, autobusean, trenean, kalean, beste herrialdeetatik etorritako, edota hemen jaio arren, erreferentzia kultural ezberdina duten gazte askorekin egiten dugu topo. Nahiz eta beste erkidego (Madril, Andaluzia) edota herrialdek (Frantzia) bizi duten errealitateaz urrun egon, Euskadin ere, gizarte multikultural batean bizi gara.\nEta, horretaz gain, aurrez kaleratu ditugun aleak ere ikus ditzakezu:\nLehen alea: Euskadiko Gazteriaren Kontseilua\nBigarren alea: Etxebizitza


Irekia Eusko Jaurlaritza - Gobierno Vasco :: Ertzaintzak eta udaltzaingoek 1.822 isun jarri dituzte asteburuan Euskadin osasun-araudia ez betetzeagatik\nErtzaintzak eta udaltzaingoek 1.822 isun…\nJoan den asteburuko hiru egunetan, martxoaren 5ean, 6an eta 7an, Ertzaintzak eta udaltzaingoek guztira 1.822 isun jarri dituzte Euskadin, koronabirusaren pandemiari aurre egiteko ezarritako osasun-arauak ez betetzeagatik. Horietatik 1.148 zirkulazio-askatasunaren muga eta gehienez lauko taldetan elkartzekoa ez errespetatzeagatik jarri dituzte.\nErtzaintzak eta udaltzaingoek asteburu honetan berriz areagotu dituzte kontrolak norbera bizi den udalerritik eta autonomia-erkidegotik justifikatu gabeko arrazoiengatik irtetea eragozteko eta gainerako osasun-neurriak betetzen direla zaintzeko. Zaintza-dispositibo horietan guztira 1.822 isun bideratu dituzte ostiraletik igandera bitartean. Gehienak, 1.148, alegia, zirkulatzeko askatasunaren muga ez betetzeagatik edo eremu publikoetan edo pribatuetan gehienez lau pertsona elkartzeko muga ez errespetatzeagatik jarri dituzte.\nMaskara ez janzteagatik edo behar bezala ez erabiltzeagatik jarri dituzten isunak guztira 294 dira. Kalean alkoholdun edariak kontsumitzeagatik, aldiz,182 isun-akta bideratu dituzte. Gainerako isunen kontzeptuak, besteak beste, kalean bi metroko tartea utzi gabe erretzea eta ostalaritza-establezimenduetan eta jatetxeetan ordutegia ez betetzea dira.\nLurraldez lurralde, honela banatzen da Ertzaintzaren eta udaltzaingoen jarduera bateratua: 396 isun Araban, 1.054 Bizkaian eta 372 Gipuzkoan.


Erabiltzaileek Bergara-Beasain zatian 2’53 € ordaintzea erabaki du Aldundiak | Mondraberri Arrasateko Ataria\nHasiera Albisteak Erabiltzaileek Bergara-Beasain zatian 2’53 € ordaintzea erabaki du Aldundiak\nAldundiko Diputatuen Kontseiluak (EAJ-PNV eta PSE) onartu ditu prezioak, Beasain-Bergara autobideko erabiltzaileek ordain ditzaten.\nIrudia: Unai Ramos / Beheko taula: Aldundia.\nGaur, Diputatuen Kontseiluak onartu du araudia ofizialki, eta ondoren Gipuzkoako Batzar Nagusien onespena beharko du. Litekeena da batzarrek ere onartzea, bertan EAJ-PNV eta PSEk gehiengoa dutelako. Erabiltzaileek ordaindu beharko dituzten prezioak ondokoak dira:\nOrdainketa epearen hasiera zehazteko dago, “baina ezingo du 2022ko ekainaren 30a baino beranduago izan”, Aldundiak azaldu duenez.\nOrdainketa sistema ezarriko da ibilgailu guztientzat, “motozikletentzat izan ezik”. Aldundiak esan duenez, ordainketa sistemak “azpiegiturak eraiki, mantendu, artatu eta ustiatzeak sortzen dituen kostuak ikusaraziko ditu”.\nBide Azpiegituretako diputatu Aintzane Oiarbideren hitzetan, ordainketa sistema hori ezartzea “neurri eraginkorrena, bidezkoena eta koherenteena da”.\nErabiltzaileek ordaindu beharko dutena “lotura zuzena izango du azpiegituraren eraikuntza kostuekin eta ustiaketa kostuekin, kanona kudeatzeko kostuekin eta sarea garatu, hobetu eta mantentzeko kostuekin, egitura konpontzekoak barne”. Diru horrekin ere ordainduko da “Bidegik egiten dituen bide azpiegiturako politiken jarduketak”.\nFreeflow teknologia erabiliko du sistemak, N-I eta A-15 errepideetako zenbait zatietan ordaintzeko jada ezarrita dagoena.\nErabiltzaileek prezioa ordaintzeko, “erabiltzaileek hura baldintza operatiboetan erabiltzea ahalbidetzen duten baliabide teknikoak eduki behar dituzte; edo, bestela, matrikula ordainbide batekin lotzea ahalbidetzen duen informazioa eman beharko dute, Bidegik argitaratutako web informazioaren arabera”.\nBestalde, Aldundiak “bidezkotzat” jotzen du, ordainketa araubide hau ezartzearekin batera, “Gipuzkoako AP-8 eta AP-1 autobideetan ibilgailu arinen erabiltzaile diren pertsona fisikoei aplikatzen zaizkien hileko deskontu gorakorrak eta hileko gastu mugak ere aplikatzea, baldin eta baldintza batzuk betetzen badituzte”. Prezioa ordaintzeko, Aldundiak autobian ondorengo arkuak jarriko ditu:\nBeasaingo arkua, Beasain-Ormaiztegi (2,8 kilometro) zatia kobratuko du\nEzkioko arkua, Ormaiztegi-Zumarraga (5,4 kilometro) zatia kobratuko du\nDeskargako arkua, Legazpi/Urretxu-Bergara (7,3 kilometro) eta Legazpi/Urretxu-Antzuola (2,5 kilometro) zatiak kobratuko ditu\nXaguxar 2020-07-14 At 13:56\nBeste arrazoi bat Goierri eta Donostira ez joateko. Debagoiena Gipuzkoan marginatua guztiz dago: trena kendu ziguten, orain soilik udalatx zulatu duen ezertarako balio ez duen AHTa dugu, tranbiarik ez, turismoa ez dute promozionatzen, harrobi pila bat, inzidenadorak jarri zizkiguten, zaldibarreko kaka guztia sartu nahi digute, ta gipuzkoako hiriburura joateko orain ordaindu egin behar dugu. Gero “probintzianoak” garela entzun behar dugu, noski…\nNoizko Debagoiena Gipuzkoa-Arabatik independiente izateko plataforma?\nEneko 2020-07-14 At 14:33\nGuztiz ados Xaguxar\nXaguxar 2020-07-14 At 16:45\nGainera hauteskundeak pasa ondoren, ixil ixilik atzeko atetik sartu digute gola… Nazkagarria\nJokin 2020-07-14 At 17:42\nBa autobidea ordaintzearena ez dot nik gaizki ikusten. Erabiltzen duenak ordain dezala. Beste kontu bat da zergatik batzuk bai eta beste hainbat ez. Iruzurra ez balego danetarako legoke dirua baina ez da hori gure kasua.\nKarapaixo 2020-07-14 At 20:34\nKarapaixo 2020-07-14 At 20:37\nZeinek uste dosu ordaindu gauela..ta gero empresa pribatu batek gestionau.. Artaburuoi\nKarapaixo 2020-07-14 At 17:55\nGuztiz ados noiz elkartu bigara debagoienekuk\nJokin 2020-07-15 At 06:44\nZeu bai artaburua. Zergekin ordaintzen da bai, baina dirua ez da denerako iristen. Eta puntu hortatik aurrera, erabiltzaileak ordain dezala, kalitate hobe baten truke. Gainera ordainketa, erabilpen sustengarriago baten alde bada, zergatik ez?\nEdurne 2020-07-15 At 09:55\nKalitate hobe baten alde balitz, gaitzerdi. Baina begira autopistekin, munduko bihurrienak eta garestienak ditugu, horretan ere punteroak\nXaguxar 2020-07-15 At 11:51\nDiru horrekin Donostiko paseo berria berriz konponduko dute madrildarrak pintxoak jatera etor daitezen, edo monpas pasarela egiteko, edo kostaldeko gastronomia eta surfa promozionatzeko… erabiliko dute. Sobratzen dena debagoienean zaldibarko kaka sartzeko inbertituko dute. Eta falta bada…deskargako peajea igo eta kitto… total, gipuzkoan izkiña baten gaudenez ia bizkaitar eta arabarrak gara ta…\nAuzotar 2020-07-15 At 07:31\nLotsagarria, Bai. Eta Bizkaiarekin konparazioa, negargarria. Bertan 3 doako autobide dituzte: Gerediagako autobidea(Elorrio-Abadiño), Kadaguako autobidea(Balmaseda-Bilbo) eta Bilbotik Kantabriarainoko muga arteko A8 zatia. Bizkaiako Foru Aldundiari dirua iristen zaio eta Gipuzkoakoari berriz ez? Ez adarrarik jo, mesedez!\nHemen arazoa Bidelan zein Bidegik duten zorra maila, kudeaketa ilunean.. dago. Hain iluna non bertan lanera sartzeko denok dakigun “entxufea” oso lagungarria dela,adibideak aski ezagunak dira…\nXaguxar 2020-07-15 At 11:32\nDebagoiena inguruan dauzkagun doble via guztiak ordaindu behar dira: AP1, Bilbora doana eta orain N-1akin konektatzen duen Deskargakoa. EAEko erdigunea gara, infraestruktura eskasak ditugu, kotxea erabiltzera behartzen gaituzte dute gure mugikortasuna hobetzeko ezer egitea nahi ez durelako, AHTarekin kaltetuenak diferentzia handiz Debagoienekoak gara, eta gure eskualderik irtetzeko ordaindu beharra daukagu, bestela gatzaga, deskarga, udana pasa behar dugu…\nInori ez zitzaion okurritu Azkarateko doble vian peaje bat jartzea, ez? Zergatik? Nik esango dizuet: Debagoiendarrok kontuan hartzen ez gaituztelako, ez gara gipuzkoarrak antza bizkaieraz egiten dugulako agian…\nDebagoiena Gipuzkoa bada, donostialdea, tolosaldea, kostaldea edo goierrik jasotzen duten tratu bera nahi dut. Eta ez badute nahi, ba Agur Gipuzkoa…!!!\nKarapaixo 2020-07-15 At 16:40\nJokin zergak ordaintzea progresiboa ta solidarioa izan behar da.Nahiz ta pertsona batek zerbitzu bat ez erabili, adb umeentzako edukazioa edo osasun publikoa denok ordaintzen dugu.Zuk esaten duzun arabera umeak eskolan daukan guraso batek gehiago ordaindu beharko du beste pertson batek ez daukanak baiño?\nJokin 2020-07-15 At 19:21\nKontestutik ateratzen ari zara kontua. Autobidearen erabilera ez da osasuna ezta hezkuntza. Kiroldegia ere guztion zergetatik ordaintzen da baina hala eta guztiz be erabiltzaileek sarrera ordaintzen dute. Autobidea ordaintzeak askoren alperrikako erabilera 2 aldiz pentsatzera bultzatzen baditu, ni ordaintzearen alde nago.\nKarapaixo 2020-07-15 At 20:52\nJajajaja kontestuk zu zabitz ataratzen kiroldegi bat autopista batekin komparatzia zembat istripu ta hildako das kampazar..udana..arlabanen lanera juten?hori ez da osasuna


Esperientzia gehitu diote freskotasunari – Irunero\nPosted on 2017(e)ko otsailak 13 by Irunero\nBigarren diskoa aurkezten dabil Pecozza United taldea\nEz dute ezkutatu. “Eszeptizismoaren poltronatik” hitz egiten dutela aitortu dute, bigarren diskoaren tituluan. Kritika zorrotza egiten dute, baina ez dute alternatibarik proposatzen. “Edozein proiektu, proposamen edo aldarrikapen zalantzan jartzen dugu”, azaldu du Beñat Muguruza Pecozza United-eko gitarra jotzaileak. Jarrera horrekin eroso daude, ordea, taldeko hiru kideak. Dibertigarria dela esan dute, gainera. Lander Bidaurre (abeslaria) eta Xabier Burgaña (bateria jotzailea) ere, barre algaraka ibili dira elkarrizketa osoan zehar.\nSerio jarri behar izan dute, dena den, zirkulu komertzialean sartu izana leporatu dietenean. Garate estudioan grabatu dute bigarren diskoa, edizio txukun eta dotore bat egin dute, eta Durangoko Azokan izan dira lana aurkezten eta saltzen. Alabaina, Pecozza United-eko kideek ez dute uste taldearentzat kontraesanak izan direnik. “Homonimoarekin eduki ditugun irabaziekin, estudio hobe bat ordaindu ahal izan dugu”, argitu du, lasai asko, Lander Bidaurrek. Harago joan da Beñat Muguruza: “Ez zait gustatzen minoritario izatea minoritario izate hutsagatik. 200 disko beharrean 3.000 saltzen baldin baditugu, askoz hobe”.\nZale batzuk kexatu zaizkie, ordea, 8 euroren truke, 9 abestiko diskoa saldu dietelako. Irundik-Donostiarako topoaren ibilbidean, esaterako, bi aldiz entzun daiteke osorik, ez baita hamabost minutura iristen. “Badirudi batzuei gehiago inporta zaiela kantitatea, kalitatea baino”, iradoki du Xabier Burgañak. Soinuaren aldetik, ordea, estudio profesional batean grabatu dutela hasiera-hasieratik igartzen dela onartu diete. Edonola ere, pozik daude esperientziarekin. Bi gau pasa zituzten Garate estudioan, eta harreman estua egin zuten Martxel Arkarazo teknikariarekin. Aitor Perezekin Homonimoa diskoa grabatu zutenekoarekin konparatuta, oraingoa samurragoa izan dela uste dute. Hain zuzen ere, orduan lortu zuten esperientziagatik. “Orain ibilbide bat dugu, eta bakoitzak eskarmentu handiagoa du bere arloan”, gaineratu du Bidaurrek.\nPecozza United-en abestien egituran eta estiloan ez da aldaketa handirik egon. Pixka bat gehiago landu dituztela aldarrikatu du, hala ere, Muguruzak: “Lehen diskoan, abestiak egitea eta ateratzea zen gure helburua, besterik gabe”. Kantuen hitzetan, umorea eta ironia erabiltzen jarraitu dute. Dena den, kasu batzuetan, finagoak dira hitzak, ez horren esplizituak eta zuzenak. “Egia da lege aldetik badaudela muga batzuk. Baina gainera, uste dut denok autozentsura egiten diogula gure buruari. Ez dut uste guk nahita egiten dugunik, inkontziente samarra da”, azaldu du Burgañak. Alabaina, diskorako abestien hautaketa egiterakoan, autozentsura kontzientea egin dutela gogorarazi du Bidaurrek. Gai batzuk bide bazterrean geratu dira, beraz. “Astakeriaren bat badago diskoan”, azpimarratu nahi izan du Beñat Muguruzak: “Kontua da aurrekoan hiruzpalau zirela”.\nNola eutsi originaltasunari\nEz ohiko gaiak, ausartak topatu zituzten aurrekoan, eta bidea mantendu dute oraingoan ere. Badago entitate bat, ordea, modu batean edo bestean, hiru abesti ezberdinetan aipatu dutena: EITB taldea. “Telecinco imitatzen ari da, audientzia handitzeko. Eta gainera ez du lortu”, salatu du Burgañak. EITB kritikatzea, baina, ez da oso alternatiboa. Ohiko samar bilakatu da azken aldian. Muguruzak aipatu du abestien ikuspuntuarekin asmatzea dela zailena. Gaiari nondik eta nola heldu, azken finean. Probokazioa da Pecozzaren helburu nagusietako bat, eta EITBren kasuan, behintzat, bete dute jomuga. Durangoko Azokako Ahotsenea espazioan eman zuten kontzertuaren bideoa zentsuratu zutela salatu dute. Baxoia euskaraz abestiko azken oihua ezabatu zuen komunikazio talde publikoak: “ETB antenatik at! Ia”.\nGainerakoan, Durangoko Azokan esperientzia ona izan zutela baieztatu du hirukoteak. Mara Mara diskoetxearen stand-ean egon ziren, Jabier Muguruzarekin batera. Durangoko Landako gunetik oso gertu dagoen zentro palentinoan ere ibili ziren, euskal kulturaren munduko beste jende asko bezala. “Kontraste polita da. Urtean zehar zentro palentino arrunta izango da. Baina egun horietan, euskal elite kulturalaren topaleku bilakatzen da”, adierazi du Burgañak. Kantua eskaini diote, hain zuzen ere, azken diskoan. “Postureoen tenplu” izendatu dute zentro palentinoa. Azalpena eman du Beñat Muguruzak: “Euskal kultur abertzalearen munduko jendeari gustatzen zaio zentro palentinora joatea, erakusteko zeinen irekiak diren. Ez daudela beti kobazuloan sartuta”.\nAngula Berria komunikabideak argitaratutako argazki bat hautatu dute diskokoaren azalerako. Colon Ibilbidetik igarotzen ari den manifestazio bat da. Bertan, Pecozza United taldeko hiru kideak agertzen dira. “Manifara joan ginen, ez pentsa argazkirako jarri ginenik”, argitu du Lander Bidaurrek. Gainerako parte hartzaileen aurpegiak pixelatu egin dituzte, baina argitu dute oso serio agertzen zirela denak. Haiek ordea, barrezka daude argazkian. Ezin esan umorea falta zaienik.\nOtsailak 18, Berako Ikuilu ostatuan.\nZabaldu egin da Dies Oiassonis\nAnimalientzako irtenbideen bila\nANA AZURMENDI, Oskarbi liburu dendako arduraduna: “Oso harreman estua izan dut bezeroekin”


Eguesibarko Udala Programa de Transmisión FamiliarFamilian Euskara Transmititzeko Programa - Eguesibarko Udala\nNafarroako toki-entitateetako 28 euskara zerbitzuek sortu dute era.eus webgunea euskaraz ikasten duten haurren gurasoei laguntza eta baliabideak eskaintzeko eta seme-alaben ikas-prozesua osatzeko. Haurrek ikastetxeetan dagokien adinerako ezagutzak eta gaitasunak jasotzen eta garatzen dituzte, baina euskarak gizartean duen presentzia desorekatua kontuan hartuta, ezagutza eta gaitasun horiek eskolaz kanpo ere indartzea egokia da, esaterako, etxean, kultur jardueretan edo eskolaz kanpoko jardueretan.\nERA plataforma web\nBestalde, Eguesibarko Euskara Zerbitzuak hiru programa bultzatzen ditu familian euskara transmititzeko:\n1. Duzun onena: gida horren helburua da gurasoei hainbat informazio eta aholku ematea familian euskara barneratzeko eta transmititzeko.Esteka\n2. Jolastuko gara?: urtebetetik gorako haurrak dituzten familiendako eskuliburua da. Haurraren garapenean eta euskara barneratzean jolasak duen garrantzia nabarmentzen du. Jarraibide batzuk ematen dizkie gurasoei haurtzaroan jolasa nola erabili behar den jakin dezaten.Esteka\n3. Bakoitzari berea: seme-alabak euskaraz eskolatu dituzten gurasoendako egina da. Liburuxkak hainbat gomendio jasotzen ditu familian euskara nola erabili behar den jakiteko. Era berean, euskara berezko komunikazio tresna gisa barneratzeko, haurra nola motibatu behar dugun azaltzen du.\nXaldun Kortin liburua-CD-DVD erabiltzea gomendatzen da. Nafarroako euskarazko ondaretik hartutako kanta eta jolas bilduma da hura, formatu atsegin eta praktikoan inprimatua eta grabatua.Esteka\nFamilian euskararen transmisioa bultzatzeko programaren barnean Euskara Zerbitzuak hainbat gairi buruzko jarduerak eta hitzaldiak antolatzen ditu:\nEuskera, entra un idioma en casa: Paula Kasares soziolinguistikan eta familiaren transmisioan aditua da, eta bere hitzaldi interesgarria esteka honetan dago:\n¿Qué hacer cuando nuestros hijos tienen algo que enseñarnos?: Hurrengo estekan seme-alabak euskaraz eskolatu dituzten guraso guztiendako aholkuak daude, euskaldunak izan edo ez: Nola jokatu gurasook seme-alabek zer irakatsi dutenean\nHaurren munduko hiztegi txikia. Esamoldeak eta hitzak ikasteko eta haurrarekin erabiltzen ditugun eguneroko erregistro informalak barneratzeko.\nCómo ayudarles en las tareas escolares si no se euskera\nGurasonedako hitzaldien datak zenbait tokitan iragartzen dira aldez aurretik: Udal webgunean, ClikcEguesibar plataforman, ikastetxe publikoan, gizarte sareetan eta karteletan.\nEuskarazko produktuen katalogoa haur eta gazteendako\nKatalogoa urtero argitaratzen da, eta euskarazko kultur produktuak jasotzen ditu haur eta gazteendako (0 eta 16 urte bitartekoak). musika, filmak, informatika, aldizkariak, komikiak, liburuak, jostailuak eta gurasoendako materialak.\nHezkuntza alorrean euskarazko kultur produktuek aukera anitz eskaintzen dituzte haurrek eta gazteek euskara hobeki ikasi eta erabil dezaten eta familian komunikaziorako tresna izan dadin.\nEuskarazko Produktuen Katalogoaren webgunea\nLaster iritsiko dira udako oporrak eta hilabete horietan planak egiteko garaia da. Uda, sasoi aproposa da, gainera, kalean jostatzeko eta aisialdiaz gozatzeko, antolatutako jarduera eskaintza zabala baitago. Aukeratzerakoan kontuan hartu behar da umeek udan 9 aste inguru pasatzen dituztela eskolatik kanpo, eta askok euskararekin kontaktu gutxiago izanen dutela, alegia, opor garaian hainbat familiek aukera gutxiago edo batere ez dutela euskaraz aritzeko. Informazio guztia eskura jarri dute Nafarroako hainbat toki entitatetako Euskara Zerbitzuek, honako bi foiletoetan: Lehen Hezkuntza (1 or. 2 or.) eta Bigarren Hezkuntza (1. or. 2. or.)\nD eredua sustatzeko kanpaina\nD ereduan ikasleak euskara, gaztelania eta ingelesa ikasten dituenez, hiru hizkuntza horiek aukera paregabea emanen diote lan, kultura eta bizikidetzaren alorretan. Era berean, D ereduak aspaldiko ibilbidea du egina, eta eskarmentu horrek erabateko bermea ematen dio pedagogia eta hezkuntza alorretan.\nD eredua bideoa\n“Joakin Lizarraga Elkanokoa” Narrazio Laburren lehiaketa 2017\nJoakin Lizarraga Saria 2017 kartela\nJoakin Lizarraga Saria 2017 oinarriak\n3 maila 1 saria Ainara Tejera Oroz\n3 maila 2 saria Marco Casali Jauregi\n4 maila 1 saria Ibai Garrido Muñoz\n4 maila 2 saria Aler Díez Bonillo\n5 maila 1 saria Aroa Mina Rodriguez\n5 maila 2 saria Alexandra Pempko Runtov\n6 maila 1 saria Jone Paz Iribarren\n6 maila 2 saria Julen Riu Estremad


EuskaraAbentura espedizio "ahaztezinerako" matrikulazio epea zabalik | Pais Vasco | KAZETA\nAbenduaren 5ean Durangoko Azokan aurkeztu du EuskarAbentura elkarteak 2020ko uztailaren 1etik 31ra iraganen den espedizioa. 2003 eta 2004 urteetan sorturiko 120 gaztek parte hartu ahalko dute Euskal Herria euskaraz ezagutu eta bizitzeko abenturan. Hautagaitzak martxoaren 15 aitzin igorri behar dira.\nKazeta|09/12/2019|0 comentarios Actualizada:\nDurangoko Azokan aurkeztu dute 2020ko edizioa. © EuskarAbentura\nEuskaraAbentura espedizioaren hirugarren edizioa Durangoko Azokan presentatu dute abenduaren 5ean. Orain arteko bi edizio “arrakastatsuetan” 230 gaztek izan dute aukera Euskal Herria euskaraz ezagutu eta bizitzeko. Hirugarren edizioan aldiz, 2003 eta 2004 urteetan sorturiko 120 gaztek izanen dute esperientzia honetan parte hartzeko parada.\nElkartea Nafarroa, Bizkaia, Araba eta Gipuzkoako zortzi gaztek osatzen dute eta “Ruta Quetzal” euskalduna sortzeko hasi ziren elkarrekin lanean, 2018ko lehen edizioan “ametsa” gauzatu zuten arte. Hirugarren edizioaren presentazioan elkarteko kideek ekimenak gazteriarengan duen eragina nabarmendu dute: “Hain tresna erabilgarria da gazteriaren artean euskara landu eta sareak egiteko... gurpila ezin da gelditu eta gazte gehiagok espedizioa bizitzeko aukera izan behar dute”.\nIzan ere, proiektuan lanean ari diren eragileek argi dute EuskarAbenturak euskarari ekarpen garrantzitsua egin diezaiokeela, proiektuaren helburua baita “Euskal Herria ezagutu eta balore positiboak transmititzeaz gain, eremu ez formaletan gazteengan euskara eta mundu mailako gazte euskaldunen sare bat osatzea”.\nHori dela eta, 2020ko uztailaren 1etik 31ra iraganen den espedizioan parte hartzeko matrikulazio epea ideki dute jadaneko. Euskal Herriko eta diasporako 16-17 urte dituzten gazteek eman ahal izango dute izena martxoaren 15 aitzin. Horretarako, motibazio gutun bat eta banakako proiektu bat presentatu beharko dituzte. Lan horiek Eusko Ikaskuntza eta PuntuEus fundazioen laguntzaz aztertuak izanen dira eta hautatuak diren proiektuen egileek beka bat eskuratuko dute 2020ko EuskarAbenturan urririk parte hartu ahal izateko.\nHautagaiek aurkeztu behar duten proiektua hiru gai hauetako batean oinarritu beharko da: “Natura plastifikatua”, “Euskal emakume sortzaileak” eta “Mugak gaindituz integraziorako bidean”. Lanak formatu ezberdinetan aurkezteko aukera ematen dute sustatzaileek, hots, lan literarioak izan daitezke, musikalak, historikoak, ikus-entzunezkoak, plastikoak edo sormen digitalekoak. Xehetasun guziak elkartearen web atarian aurkitzen ahal dira, baita izena emateko aukera ere.\nDurangoko presentazioan elkartekide, babesle eta aitzineko edizioetako partaideek iragarri dutenez, elkarteak abendutik martxora arte hainbat aurkezpen eginen ditu institutu eta eskola ainitzetan.


Korrika badator. Bost aste besterik ez dira falta euskararen aldeko lasterketa erraldoia hasteko. Andoaindik abiatuko da 18. edizioa, martxoaren 14an, eta hilaren 24an bukatu, Baionan. LAZKAOTIK martxoaren 14ean igaroko da eta Lazkaoko Gazte Asanbladak kilometroa erostea erabaki du .\nGoierritik bi aldiz pasako da ibilbidea; bietan ere, gauez. Aurreneko egunean Goierriko 13 herri pasako ditu; Goierri Garaitik, ordea, martxoaren 21ean pasako da.\nEman euskara elkarri da aurtengo edizioaren leloa. Hitz horien bidez, euskara “kohesiorako tresna” eta “elkarbizitzarako gakoa” dela aldarrikatu nahi dute, eta hizkuntzaren erabileraren garrantzia nabarmendu. Hori dela eta, euskalduntzen eta alfabetatzen ari diren ikasleei egingo diete omenaldia.\nGazte asanbladatik kilometroa erosiz AEK-egiten duen lana ekonomikoki sostengatzen lagunduko dugu.\nBerrikuntza moduan, telefono mugikorrerako aplikazio bat ere sortu dute, une bakoitzean, Korrika norbere herritik zenbat kilometrotara dagoen eta noiz iritsiko den esaten duena. Momentuz, Goierriri dagozkion ibilbidea eta ordutegia, ondoko zerrendan ikus daitezke:\nMartxoak 14, osteguna:\nMartxoak 21, osteguna:


Poesia errezital kolektiboak | Kultura | Berria\nPoesia errezital kolektiboak\nItu banda eta Antxiñe Mendizabal Poesia Orduetan ariko dira astelehenean eta asteartean\n2018ko irailak 1\nIraileko lehen astelehenean eta asteartean, Donostiako Viktoria Eugeniako Club aretoa poesiaz beteko da. Itu bandak Itzulerak izeneko errezitala emango du astelehenean, eta astearteko poesia emanaldia Antxiñe Mendizabalen Emakume burugabea liburuan oinarrituta dago. 19:30ean izango dira biak, eta gonbidapena beharko da sartzeko. Gonbidapenak leihatilan bertan banatuko dira doan, emanaldien egunean, 17:00etatik aurrera.\nEIE Euskal Idazleen Elkarteak eta Donostia Kulturak urtero antolatzen dute egitasmoa, Donostiako Euskal Jaietan. Hala, jai girotik poesiara salto egiteko gonbita egiten dute programatutako ekitaldi parearekin.\nMartin Bidaurren Itzulera (Susa, 2017) poesia liburutik abiatuko da Itu bandaren errezitala. Liburuaren gaia oinarri hartuta, horren gainean eraiki dute saioa, denen artean. Izan ere, lau kide ariko dira errezitatzen: Alazne Arruti, Paul Beitia, Jon Gurrutxaga eta Martin Bidaur. Izenburua «iradokitzailea» da, Gurrutxagaren ustean, eta, hari tiraka, testu sorta bat osatu dute. Lehendik idatzitako testu batzuk emanaldirako propio egindakoekin tartekatuko dituzte, «koherentzia eta kohesioa emanez».\nEsperientzia eta gogoeta pertsonaletatik abiatzen da emanaldia, Bidaurren hitzetan. «Joatearen eta etxera itzultzearen inguruan» ariko dira itukideak, baita «hemen egoteari, norbere tokia bilatzeari buruz» ere. Formatu «soila» aukeratu dute errezitalerako; ahotsa eta hitza izango dira protagonista, baina zuzeneko musikaz lagundutako pasarteren bat ere egongo da.\nTaldeak badu eskarmentua ikuskizunetan. Izan ere, Ituskizuna-rekin agertu ziren jendaurrean, Eako Poesia Egunetan, eta gerora etorri ziren, besteak beste, Isabel Iturberen bizitza eta heriotza, Zarauzko Literaturian eta Bilboko Loraldian, eta Sei aita gure, Bilboko Kafe Antzokian. Orain, taldea Lekore aldizkariaren azken zenbakia prestatzen ari da. Zenbaki berezia, aldizkariaren paperezko ibilbideari amaiera emango baitiote horrela.\nAntxiñe Mendizabal idazleak eta Iraia Okina ilustratzaileak argitaratutako Emakume burugabea (Elkar, 2018) dago astearteko emanaldiaren oinarrian. Andre bat eta haren gorputza dira poesia forman egindako narrazioaren protagonistak; bere gorputza «okupatzen» duen andre bat, hain zuzen. Emakume onak etxea argitzen du esaera zaharrari heldu, eta hitz bakoitzarekin jolasean hasi zen Mendizabal, ipuineko protagonista, emakume burugabea, bere burua kentzera eramateraino.\nAstearteko emanaldian, taldean ariko da hura ere. «Hitza, mugimendua eta musika uztartuz pentsatutako saio bat» prestatu dute, eta bertan ariko dira Antxiñe Mendizabal bera, Nerea Gartzia eta Pello Ramirez. Akordeoi, biolontxelo eta piano jotzailea da Ramirez, eta hark jarriko dio soinu-banda ikuskizunari. Taldeak poesia ipuineko marrazkiak alde batera utzi eta erdigunera ekarriko ditu hitzak. Oier Guillan idazleak pentsatu eta zuzendu du emanaldia; Metrokoadroka Sormen Laborategiko kidea da.


Bilboko Aratusteak eragina izango dute trafikoan - Deia\ndeia.eus 20.02.2020 | 11:50\nLarunbatean moztuta egongo diren kaleen mapa. Bilboko Udala\nLarunbatean moztuta egongo diren kaleen mapa.\nBILBO. Hurrengo larunbatean, hilak 22, Aratusteak ospatuko dira Bilbon, eta jaiak eragin zuzena izango du trafikoan, batez ere Kale Nagusian, Plaza Biribilaren eta Moyua plazaren arteko tartean, goizeko 6:00etatik gaueko 22:00etara itxita egongo baita. Hala, Moyua plazatik Kale Nagusiko garajeetako sartzeak eta irteteak kontrolatuko dira. Portuko Markesaren kalean eta Mazarredo Zumarkalean, aldiz, zirkulazioa libre izango da.\nGainera, 17:30etik 19:30era, gutxi gorabehera, "Mozorroen Kalejira" izango da, Kale Nagusitik abiatuta (Plaza Biribilaren eta Mazarredo Zumarkalearen artean), eta kale hauetatik joango da: Astarloa, Colón de Larretegi eta Berastegi, eta Kale Nagusira itzuliko da ostera ere, amaitzeko.\nBetiere, zenbat jende biltzen den, libre izango da Astarloa kalean Gardoki eta Kale Nagusiaren arteko tartean dauden garajeetako sartzeak eta irteteak, Gardokitik abiatuta, eta orobat Colon de Larreategi kalean Zabalguneko plazaren eta Portuko Markesaren kalearen arteko tarteko garajeetakoak, Portuko Markesaren kaletik abiatuta, eta baita ere Zabalguneko plazako aparkalekukoak, Portuko Markesaren kaletik sartuta eta Zabalguneko plazatik irtenda, zeinak Ibañez de Bilbao kalera ematen baitu.\nZabalguneko plazan, 1etik 9ra arteko zenbakietan, itxita egongo da bidea ibilgailuentzat, 08:00etatik 20:00etara, gutxi gorabehera.\nEzgaitu egingo dira aparkalekuak Astarloa, Ibañez de Bilbao, Done Bikendi eta Arbolantxa kaleetan eta Zabalguneko Plazan, lehenagotik hesia jarrita.\nAzkenik, zapatuan, 19:45etik 21:30era, gutxi gorabehera, "Zazpi Kaleetarako jaitsiera" izango da, eta zirkulazioari eragingo zaio, ibilbide honetan: Plaza Biribila – Nafarroa kalea – Areatzako zubia – Bidebarrieta kalea.\nAreatzako garajerako sarrera Ernesto Erkoreka plazatik izango da.\nUMEEN ARATUSTEETAKO DESFILEA\nBeste alde batetik, bihar, otsailak 21 (barikua), une jakin batzuetan, itxi egingo da bidea zirkulaziorako, 10:30etik 11.30era, gutxi gorabehera, Aratusteetako Umeen Desfileak igaro behar duela-eta. Hala, bada, Bilboko eskoletako eta ikastoletako desfilea Albia lorategietatik abiatuko da, eta txokolatada handi batekin amaituko, Plaza Barrian, ibilbide hau eginez: Mazarredo Etorbidea (Albia lorategiak) » Kale Nagusia » Plaza Biribila » Nafarroa kalea » Areatza kalea» Foru kalea » Plaza Barria.\nEra berean, bihar, barikua, "Epaiketak Farolin eta Zaranbolari" ere zirkulazioa itxi beharra ekarriko du, 19:00etik 19:30era, ibilbide honetan: Udaletxea –Ernesto Erkoreka plaza – Itxaropena kalea –Askao kalea – Plaza Barria.\nDesfilea nola doan, antolatzaileek aukera emango dute ibilgailuak igaro daitezen eta garajeetara sartu eta irteteko.\nNOLA ERAGINGO ZAION BILBOBUSI\nZirkulazioan ezarriko diren murriztapenek Bilbobus zerbitzuari eragingo diote, eta Urkixo Zumarkalea – Errekalde Zumarkalea hartu beharko dute autobusek, Moyua Plazarako norabidean, eta Elkano – Hurtado de Amezaga, Plaza Biribilerako norabidean.\nKendu egingo dira Bilbobusen autobusen geltokiak Kale Nagusiaren 2, 7, 8, 36 eta 37 zenbakietan, eta, linea horietarako, beste geltoki hauek izendatuko: Elkano kalea, 9. zenbakiaren aurrean., Plaza Biribilerako norabidean, eta Urkixo Zumarkalea, 21. zenbakiaren aurrean, Moyua plazarako norabidean.